Getxok kontuan hartuko ditu herritarren ekarpenak hiri-eraldaketarako proiektuan - Deia\nGetxok kontuan hartuko ditu herritarren ekarpenak hiri-eraldaketarako proiektuan\ndeia.eus | getxo 27.07.2021 | 17:45\nGetxoko Udalak kontuan hartuko ditu herritarren ekarpen batzuk udalerriko Areeta, Zugatzarte eta Algorta etorbidetako hiri-eraldaketarako proiektuan.\nBesteak beste, hauek izango dira aurrera eramango diren proposamenak: Andres Isasi Musika Eskolaren eta Ama Mesedeetako elizaren aurreko espazioetan zuhaitz eta berdegune gehiago jartzea; oinezkoen segurtasuna erraztea Musika Eskolaren aurrean, eta Mesedeetako kalearen eta Areeta etorbidearen arteko bidegurutzean kendu beharreko aparkalekuen kopurua murriztea.\nEkarpenok kontuan hartuko dira hiribideen eraldaketarako proiektuan. Maiatzean egindako hiru erakusketen emaitza dira. Guztira 67 ekarpen jaso ziren web eta postontzi elektroniko bidez (baliozko 60). "Alde batera utzi dira proiektuaren aurkako edo aldeko iritziak, bai eta proiektuarekin loturarik ez dutenak ere, eta kontuan hartu dira herritarrak kezkatzen dituzten gaiei buruzko konponbiderako ekarpenak; izan ere, ekarpen horiek erantzun arrazoitua jaso baitezakete, arrazoi teknikoak baliatuz ekarpen horiek proiektuan sartzea edo ez sartzea bidezkotze aldera", adierazi du Janire Ocio Azpiegitura, Obra eta Zerbitzuetako zinegotziak.\nPROIEKTUAN SAR DAITEZKEEN IRADOKIZUNAK\nProiektua itsasoaren aldean lerrokadura-zuhaitz gehiago jartzen saiatuko da, baina espaloian dauden zerbitzu ugariek baldintzatzen dute horren bideragarritasuna.\nBerdegune eta zuhaitz gehiago jarriko dira Andres Isasi Musika Eskolaren eta Mesedeetako elizaren aurrean, eta horien bideragarritasuna bateragarri egingo da egungo lurzoruen azpiko zerbitzurik gabeko espazioarekin.\nOinezkoentzako pasabideetan kale atseginagoak eta segurtasun handiagoa izate aldera, oinezkoentzako eta ibilgailuentzako plataforma bakarra egingo da Musika Eskolaren aurrean, harik eta elizako sarrera igaro arte.\nArgiztapenak inguruko estetika hobetuko du eta biribilguneetan eta oinezkoentzako pasabideetan indartuko da, baita pasabide eta gurutze nagusietan ere. Era berean, argiztapenaren estilo klasiko bat mantenduko da Musika Eskolaren inguruan.\nMesedeetako kalearen eta Areeta etorbidearen arteko bidegurutzea berrikusiko da, hasierako proiektuan kendu beharreko aparkaleku-kopurua murrizte aldera.\nSegurtasuna sustatuko da zirkulazioen banalerroan, eta seinaleztapena oinezkoen pasabideei, igarobideei, kaleen gurutzaketei eta biribilguneei lehentasuna emateko.\nZugatzarteko lorategietako berdeguneen eta bideen arteko integrazioa areagotuko da, eta kaleen elkarguneetan hormigoizko hesiak edo itxiturak kenduko dira.\nPROIEKTUAN SARTU EZ DIREN IRADOKIZUNAK\nKontuan hartu ez diren iradokizunen artean, hala nola Algortarako norabidean errei bakarra uztea, adierazi behar da gaur egun Zugatzarte hiribidean egunean % 71,42 ibilgailu gehiago dagoela Algortarako norabidean, Lertegiko bidegurutzetik Areetarako norabidean baino. Gainera, Algortarako noranzkoan bidegurutze ugari daude (egunean 3.870 ibilgailu baino gehiago ibiltzen dira Pinar alean, eta bertara sartzen dira ibilgailuok, edo Lertegi, 3.350 ibilgailu baino gehiagorekin), Klubeko irteera, Zugatzarte 20-22, Andrés Larrazabal, Ondategi, Cervantes eta abarreko pasabideak. Areetarako norabidean, aparkaleku gutxi batzuk dituzten etxebizitzetako edo kaleetako pasabideetarako sarbideak daude; hala, bizikleta-kotxe bidegurutzeetako elkarreragina handiagoa da kontrako aldean. Beraz, Algortako noranzkoan ezin da erreirik kendu.\nZugatzarteko lorategietan ez da jardungo, planteatu den bezala, herritarren aisiarako eta gozamenerako gunetzat hartzen baita, eta berdeguneak areagotuko dira. Ezin izango da bereizgailu opakurik izan bizikleten eta ibilgailuen zirkulazioaren artean, elkarreragin-eremu zehatz batzuetan ikusmen-bereizgailuak zailduko litzatekelako.\nBidegorria Zugatzartetik hurbilen dagoen erreira pasatzeko eskaerari dagokionez, horrek txirrindularientzat, oinezkoentzat eta ibilgailuentzat segurtasun falta ekarriko luke, Barria eta triangeluaren artean dauden kale guztietara sartzeko birak daudelako.\nBEHIN BETIKO PROPOSAMENA\nEkarpenak jaso ondoren Udal Gobernuak aurreikusten du obra, zeinaren premisak mugikortasun jasangarria, segurtasuna eta efizientzia energetikoa diren, azaroan hastea, 6 hilabeteko egikaritze-epearekin.\nGogoratu beharra dago proiektuaren jarduera nagusienetakoak honako hauek direla: herritarrak egoteko eta gozatzeko bi gune prestatuko dira, Areetako Andrés Isasi Musika Eskolaren aurrean eta Ama Mesedeetako elizaren aurrean; zirkulazioa berrantolatuko da eta lasaituko da hainbat bidegurutzetan, biribilguneak sortuz: La Avanzadan eta Arriluze-Ereagarako zuzengunean, Lertegi kalean, Andrés Larrazabal eta Areeta etorbidearen elkargunean, eta Pinar eta Club kaleetako sarbidean; joan-etorriko bidegorrien sareari jarraipena emango zaio trazatu osoan, kasu batzuetan beste bidegorri batzuekin konektatuz eta etorkizuneko loturekin lotzeko aukera emanez; espaloiak zabalduko dira, autobus-geltokiak bereiziko dira, eta herriko argien eraginkortasun energetikoa hobetuko da led argiekin, kontsumoan % 45 aurreztuz.\nProiektuak 5.000m2 baino gehiago irabazten dizkio ibilgailuari mugikortasun iraunkorraren alde, eta 1.300m2 baino gehiago galtzadari, aisialdirako eta pertsonen gozamenerako guneen alde; 34.000 m2 baino gehiagoko azaleran egingo dira lanak eta zortzi jarduera nagusi planteatzen dira hiri-bilbean ia 2 km bide integratzeko.\nLasesarre zelaiak soropila estreinatzen du ia bi hamarkado geroago.\nEugenio Olabarrieta plazako jolasak berritu dira zurezko piramide saredun batekin.


Hiru hamarkadako ikasturtea - Nafarroako Hitza Hiru hamarkadako ikasturtea – Nafarroako Hitza\n2017, maiatzak 12 Albisteak, Gizartea, Hezkuntza, nafarroa 973\n30. urteurrena “gogoetarako une aproposa” dela nabarmendu du NUPeko errektore Alfonso Karlosenak, hain zuzen ere. Batetik, gizarte osoari eman nahi izan dizkio eskerrak, “egindako ekarpenagatik”; bertzetik, unibertsitateak berak gizarteari eman diona nabarmendu nahi izan du errektoreak. “Nafarroa bertzelakoa litzateke NUP gabe”, erran du.\nUnibertsitate publikoa ederki ezagutzen du Maria Jose Asiainek (Goñi, 1957). Matematikan doktore da NUPen. Hain zuzen, Asiainena izan zen erakunde horretan irakurritako lehendabiziko tesia. Bat egin du errektorearekin, eta unibertsitateak Nafarroan herritarrek uste baino anitzez ere gehiago eragin duela nabarmendu du. “NUPen bertan formatu diren katedradunak baditugu jada; eta hemen ikasitako jende anitz ari da hamaika ardura postutan. Unibertsitatearen garapena handia izan da, eta izan duen eragin soziala ere bai. Ezin dugu ahaztu hemen, NUP sortu baino lehen, unibertsitate pribatua baino ez zegoela”.\nOpus Deiren unibertsitateak publikoaren garapenean eragina izan duela uste du Asiainek; ezin dela erakunde pribatuak izan duen eta baduen pisua bazter utzi. “Bertze gauza anitzen artean, unibertsitate pribatuak marketin zerbitzu bikaina du”, erran du matematikariak. Ez hori bakarrik. “Kontuan izan behar dugu, ezinbertzean, gure unibertsitateko irakasle anitzek ere unibertsitate pribatuan ikasi dutela”.\nHori sumatzen da, Asiainen hitzetan, NUPen gertatutako hainbat gauzaren inguruko jarreretan: “Manifestazio edo pintaketaren bat arazo bilakatzeko joera izan dute hainbatek; alderantzizkoa beharko luke jarrerak, ordea, eskerrak eman beharko genituzke zerbait mugitzen delako! Lasaitasuna, unibertsitate batean, ontzat jo ohi dugu, baina ez da; gurearen gisako erakundeek biziak izan behar dute”.\nAzken osoko bileran\nLegegintzaldiko azken osoko bileran onartu zuten, 1987an, NUP sortzeko lege proiektua. Gabriel Urralburu zuen presidente orduko gobernuak, eta Roman Felones zen Hezkuntza kontseilaria. 1983ko hauteskundeetan, Felonesi egokitu zitzaion sozialisten programa idaztea, eta testu hartan helburu nagusitzat jo zuen Nafarroako Unibertsitate Publikoa sortzeko urratsa egitea. Garai hartako inkestek agerian uzten zuten herritarrek nahi zutela unibertsitate publiko bat Nafarroan. 1987ko lege proiektua onartu eta gero, “egin beharrekoa eginda” utzi zuen kontseilari kargua Felonesek, NUPek mende laurdena bete zuenean nabarmendu zuenez.\nMaria Jose Asianek ez zuen Nafarroan ikasteko aukera izan. “Zaragozara joan nintzen, hango unibertsitate publikoa zegokigulako nafarroi, NUP sortu aurretik”. Ikasketak amaituta, Bigarren Hezkuntzako irakasle izan zen matematikaria, eta, gero, Zaragozako Unibertsitatean bertan hasi zen lanean, fakultateko laguntzaile gisa. “1991n etorri nintzen NUPera, laguntzaile gisa hasieran. Nire tesia prestatzen ari nintzen, eta Julio Lafuente nuen zuzendari; Lafuente 1989an etorri zen unibertsitatera. 1992an nire tesia defendatu nuen, azkenean. Ohorea da niretzat NUPeko aurrenekoa izana”. 1993an hasi zen irakasle lanetan Asiain, eta 1995ean lortu zuen plaza.\nHamarkadotan unibertsitatea anitz aldatu dela uste du Asiainek. Sortu zenetik, hain zuzen ere, 35.000 ikaslek lortu dute titulu bat NUPen. Egun, 8.306 ikasle ditu erakunde horrek; 885 irakasle eta ikerlari ari dira unibertsitate publikoan lanean, eta, administrazio eta zerbitzuen arloan, berriz, 456 pertsona. 2017rako, 70,4 milioi euroren aurrekontua du unibertsitate publikoak.\nNUP anitz hazi da, eta egin ditu urrats anitz, 1987tik. Zenbait arlotan, halere, lehengo lepotik dira buruak, Asiainek agerian utzi duenez. Aitortu du kezka duela hainbat auziri buruz. Batetik, ikasleen jarrera jarri du mahai gainean. “Hasierako urte haietan ikasle bikainak genituen; ikasteko gogo biziz etortzen ziren unibertsitatera; bertzelakoa da egungo egoera; etorkizunarekin etsita daude gazteak, neurri handi batean; ikasteko pizgarririk ez dute”.\nAzken urteotako krisi egoeraren eragina sumatzen du irakasleak jarrera horietan. Salatu ditu azken urteotako esparru guztietako murrizketak, eta larritzat jo du herritarren arteko berdintasunean atzera egin izana. Asiainek argi du unibertsitate ororen helburu izan behar duela gizarte justuago baten aldeko lana egiteak, eta NUPek ere zer eman baduela argi du, ondorioz. Unibertsitateak dituen erronkak, hain zuzen, justizia lortzeko bide horrekin lotu ditu. “Unibertsitateak pertsona kritikoak sortu behar ditu; pentsamendu propioa duten pertsonak. Ezin dugu onartu lanak aurrera egiteko aukera bermatuko ez digun gizarte bat; berdintasuna apurtzen duen gizarte batek ezinbertzean eginen du porrot”.\nBertzetik, feminismoari buruzko gogoeta nabarmendu nahi izan du Asiainek, eta “hagitz kezkagarritzat” jo ditu ikasleen artean sumatzen dituen jarrerak. “Azken sei urteotan ikusi dudana biziki larria iruditzen zait; emakume gazte anitz bikotekidearen kontrola ari dira onartzen. Horrek argi erakusten du zerbait gaizki egiten ari garela”.\nGizarteak genero bakoitzari ezarritako rolen banaketa ere agerikoa da, oraindik ere, unibertsitatean. “Gutxi dira, oraindik ere, ingeniaritzetan ari diren emakumeak; irakasletzan, berriz, emakumeak dira nagusi”.\nEuskara eta medikuntza\nBertze bi kontuk sortu dute eztabaida NUPen, azken urteotan. Batetik, euskarak duen tokiak. Behar baino urriagoa dela diote anitzek. Badu ondoriorik horrek: selektibitatea NUPen egin arren, EHUn matrikulatzen dira urtean 258 ikasle nafar; tartean, ikasketak euskaraz egin ahal izatea bilatzen dute 40 inguruk. Egun, 1.272 kreditu eskaintzen ditu NUPek euskaraz, 246 ikasgaitan. Oraindik ere, ezinezkoa da gradu oso bat euskaraz egitea. Alfonso Karlosena errektorearen hitzetan, ordea, eskaintzak “era egokian” erantzuten die ikasleen nahiei.\nBertzetik, NUPen Medikuntza ezartzeko aukerak eragin du eztabaida. Aurreko gobernuek ez dute aukera hori babestu, baina egungoak hori egiteko asmoa agertu du. “Hasiak gara bidea egiten”, erran du Hezkuntza kontseilari Maria Solanak. Ez dela erraza aitortu du, halere. Auzi horretan ere nabaria da Nafarroako Unibertsitatearen eragina, erakunde pribatu horrena baita Klinika Unibertsitarioa.\nUnibertsitate pribatu guztiak enpresak direla gogoratu du Maria Jose Asiainek. “Nafarroako Unibertsitateak asko eman duen sentsazioa dute herritarrek, baina diru anitz ere eraman du; etenik gabe, gainera”. Matematikariak bertze gisa bateko unibertsitate bat defendatzen du. Eta argi du irakasleek nolakoak behar duten izan: “Irakasten dutena menperatu behar dute; irakasten gozatu behar dute; eta ikasleak bikain tratatu behar dituzte”. 30 urteurrena ospatu, eta lanean jarraitzeko gogoz da Asiain.\n« Elkartasunak ez du etenik\n“Arazo bat ziren zuhaitz zaharrak, baina ari da aldatzen pentsaera” »


naiz: agenda - Nuevo Catecismo Catolico, punk rockaren erregeak\nNuevo Catecismo Catolico, punk rockaren erregeak\n21.06.12 - 21.06.12\nBermeoko Beleza Malandra Ateneo Kulturalak tinko eutsi dio zuzeneko musika egitarauari hilabete hauetan guztietan. Oso aforo txikiko taberna izaki, esfortzu handia egin dute musika taldeek agertoki bat izan dezaten beraien kantuak ikusleen aurrean eskaini ahal izateko. Ekainaren 12an Nuevo Catecismo Catolico talde Donostaiarra ariko da zuzenean, egun berean bi emanaldi eskainiz. Eguerdiko 13.30etan joko dute lehen saioa, eta 18.30etan, berriz, bigarren paseari ekingo diote. Bi emanaldietarako sarrera guztiak agortutak dira jada.\nEuskal Herriko punk rock musika eszenako talde garrantzitsuenetariko bat da Nuevo Catecismo Catolico taldea. Ez hori bakarrik, nazio mailan ere sona duen banda da honakoa, eta musika aldizkari espezializatuetan oso iruzkin onak idatzi dituzte disko bat kaleratu duten bakoitzean. 1992 urtean sortu zen banda Donostiako Buenavistako eskola zaharretan, La Perrera taldea desegin ondoren. Urte hauetan guztietan ez dute etenik izan beraien ibilbidean, nahiz eta denboran zehar taldekide aldaketak bizi izan dituzte.\nDiskografikoki uzta oso dotorea utzi dute, esanguratsuen diren kantu asko eta asko letra larriz idatziz. Urteak ziren estudioko grabaketak egiten ez zituztela, eta 2021 urte honetan kaleratu dituzte estudiko lau kantu berri, binilo formatuko bi disko txikietan plazaratuak. Diskoa kalean zuzeneko emanaldiak eskaintzeri ekin dio taldeak, horren adibide, pasaden astean Tolosako Bonberenean eman zuten kontzertua. Taldea sortu zenetik ia 30 urte pasa diren honetan, taldea osasun onean dagoela aldarrikatu nahi dute.\nErremedio kalea 9


Homologazioak | GPS-LTT Euskadi | Page 2\nIRO homologazio froga Elorrion\n2014ko 9ren urtarrilaa\nElorrion (Bizkaia) antolatutako IRO homologazio frogetan, gure taldeko lau ekipok eta ANGPSeko bi ekipok hartu dute parte. (gehiago…)\nIRO homologazio froga A Estradan, Galizia (Espainia)\n2013ko 1ren maiatzaa\nA Estradan (Galizia) ANGPSek antolatutako IRO homologazio frogetan, gure taldeko hiru ekipok parte hartu zuten. Bik arlo zabaletako bilaketa modalitatean parte hartu zuten eta batek behera etorritako egituretako bilaketetan. (gehiago…)\n2012ko 2ren abenduaa\nElorrion (Bizkaia) antolatutako IRO homologazio frogetan, gure taldeko sei ekipok eta A.N.G.P.S.eko beste hiru ekipok hartu zuten parte. Guztiak arlo zabaletako bilaketa modalitatean.\n2012ko 8ren apirilaa\nA Estradan (Galizia) ANGPSek antolatutako IRO homologazio frogetan, gure taldeko hiru ekipok hartu zuten parte. Batek arlo zabaletako bilaketa modalitatean parte hartu zuen eta beste biek behera etorritako egituretako bilaketetan.\n2011ko 12ren azaroaa\nElorrion (Bizkaia) antolatutako IRO homologazio frogetan, gure taldeko lau ekipok hartu zuten parte. Hiruk arlo zabaletako bilaketa modalitatean eta batek behera etorritako egituretako bilaketan.\nAzterketa honetako IRO epailea Martin Gut jauna izan da, Suitzarra bera.\nBAGek antolatutako frogak Nurembergen (Alemania)\n2011ko 6ren uztailaa\nNurembergen (Alemanian) antolatutako BAG-RHV homologazio frogetan, gure taldeko ekipo batek hartu du parte. Arlo zabaletako bilaketa modalitatean eta behera etorritako egituretako bilaketetan aritu da. (gehiago…)\n2011ko 28ren maiatzaa\nTaldeko bi ekipok hartu zuten parte arlo zabaletako bilaketa modalitatean ANGPSek (Asociación Nacional de Grupos del Perro de Salvamento/Laguntza Txakurren Taldeko Elkarte Nazionalak) Tenerifen antolatutako IRO homologazio frogetan.\nIRO homologazio froga Frutigenen (Suitza)\n2011ko 8ren maiatzaa\nFrutigenen (Suitzan) antolatutako IRO homologazio frogetan, gure taldeko hiru ekipok hartu zuten parte. Bik arlo zabaletako bilaketa modalitatean eta batek behera etorritako egituretako bilaketan.


Sare Herritarra ostiralean Kanbon ospatuko den Topaketaren parte aktibo izango da – Sare Herritarra\nSare Herritarra ostiralean Kanbon ospatuko den Topaketaren parte aktibo izango da\nKonponbidearen eta bakearen norabidean urrats garrantzitsu bat ematera goaz datorren maiatzaren 4ean Kanbon “Nazioarteko topaketa Euskal Herriko gatazkaren konponbidean aurreratzeko” ekimenaren baitan. Euskal jendarteak iragana atzean utzi eta sufrimenduarekin behin betikoz amaitzeko urratsak eman nahi eta behar ditu, aurrera egin eta elkarbizitzan eta bakean bizi ahal izateko.\nMaiatzaren 4ean gure herriaren historiako pasarte garrantzitsu bat biziko dugu, aldaketa biziki garrantzitsua izango baita Kanbon gauzatuko dena. Herritarrak aldaketa horren parte aktibo izan behar dugu, eta bagara, giza eskubideen errespetuaren, konponbidearen eta bakearen baitan urteak daramatzagulako lanean. Horren erakusle izan da Bakearen Artisauek eginiko lana.\nAzken urtebetean Bakearen Artisauek hasitako bidearen fruituak ikusten ari gara, eta orain beste aurrerapausu baten aurrean gaude. Baina ezin dugu ahantzi, aurreko apirilaren 8a gizarte zibilak hartutako konpromisorik gabe pausu urrats berri hau gauzaezina litzakeela. Aurrerantzean ere bide beretik jarraitu behar dugu. Orain arte egin dugun moduan herritar gisa gure oraina eta geroa sufrimendu gehiagorik gabe eta elkarbizitzan oinarritua izateko ardura hartu behar dugu.\nIzan ere, maiatzaren 4ko egun historikoaren ostean ere bada zer askatu. Oraindik ere, espetxean diren euskal presoak eta euren senide zein lagunak eskubideak urratuak izaten jarraitzen dute, ehunka kilometrotara urrunduak eta mendekua soilik bilatzen duen salbuespeneko legedi baten baitan bi bider zigortuak. Oraindik ere sufrimendua eta eskubideen urraketa dakarten hainbat korapilo ditugu askatzeko eta bide horretan Sare Herritarrak herritarren laguntzarekin lanean jarraitzeko konpromisoa berretsi nahi du, elkarrekin konponbidearen baitan aurrera egiten jarraitzeko konpromisoa. Ostiralean bide horretan urrats handi bat emango dugu. Eta datozen hilabeteetan euskal presoen eskubideen defentsari indar berberaz eusteko une berri bat irekiko da.


Eskola-umeen arteko ziber-jazarpenaren prebentziorako ekimena landuko dute ikastetxeetan - - Aiaraldea.eus\nAitor Fernandez de Pinedo 2014-03-23 11:47\n“Tutoretza ekintzak eta adituek eskainitako hitzaldiak jasoko dituzte eskola-umeek eta beraien familiek. Jazarpenaren fenomenoa oro har, eta ziber-jazarpena bereziki, aztertuko dute saioetan” adierazi du Pedro Ibarrolak, Amurrioko hezkuntza arloko zinegotziak. “Sortzen dituen arazoak eta arriskuak ekiditeko, prebentzioaren bidean errotu daitezkeen praktikak aztertuko dira, bai eta honelako egoerak arautzen dituzten legeak ere” gaineratu du.\nProgramak 10 eta 14 urte bitarteko neska-mutilak sare sozialetako erabilpenean murgiltzean sortzen diren egoerei helduko die. Ziber-bulling fenomenoak eskola jazarpenaren ezaugarrietatik haratago, jazarpena jasotzen duen biktima edozeinen esku jartzen du, ez du kontaktu fisikorik zertan egon behar, jazarpena eragiten duenak ez du ezta biktima ezagutu behar. Baldintza hauek eskola esparruan diharduten eragile guztien elkarlana, bai eta familia eta eskola esparrutik kanpoko erakundeena, ezinbestekoa bihurtzen dute.


Coluracetam hautsa (135463-81-9) hplc≥98% | AASraw Nootropics hautsa\n/ Produktuak / Nootropics hautsa / Coluracetam hautsa\nSKU: 135463 81--9. Kategoria: Nootropics hautsa\nAASraw Coluracetam hautsaren (135463-81-9) masa gramatikalaren ekoizpen gaitasuna eta ekoizpen gaitasuna dauka, CGMP arauaren eta kalitatearen kontrol sistema jarraitua azpian.\nColuracetam hautsa Racetam drogaren talde zabalagoan dago. Askotan, propietateak hobetzeko memoria da, baita depresio maniarretan eta antsietatean eragin positiboak ere. Koluracetam hautsa onura horiek guztiak batez ere lotuta badago ere, propietate optikoak sustatu dira, nahiz eta etengabeko ikasketak behar diren prestazio horren mekanismo zehatzak identifikatzeko.\nColuracetam hauts bideoa\nColuracetam gordinak hauts oinarrizko pertsonaiak\nIzena: Coluracetam hautsa\nCAS: 135463 81--9\nFormula molekularra: C19H23N3O3\nPisu molekularra: 341.4\nUrteko puntua: -128 131 º C\nColuracetam hautsa SMART droga-zikloan\nColuracetam hautsa (MKC-231) drugtam droga hobekuntza kognitiboak izateko asmoa du. Kolinaren bilakaera neuronetan gordetzeko gai da, baina ez dago efektu nootropiko berezirik.\nColuracetam hautsa erabiltzeko gordinak\nColuracetam hautsaren ikerketarako animalia 300-3,000mcg / kg bodyweight-aren ahozko dosi bat erabiltzen du. 48-480mcg / kg-ren edo 150-3.2mg-en 32.7lb pertsona bakoitzeko dosi gutxi gorabehera.\nOso zaila da zinetika oso txikia izatea, odol gailurra 30 minututan eta 3 orduko beherakadarekin. Horregatik, suplementaioa denbora-menpe egon daiteke jarduerarekin.\nZer motatako emaitzak espero beharko nuke Coluracetam-eko hauts gordinetatik\nColuracetam hautsa funtzio kognitiboa eta memoria arratoietan hobetzeko erakusten da, eta, teorian, gizakiengan espero diren emaitzak ere espero dira. BrainCells Inc-ek egindako azterketa batek frogatu zuen AF64A (neurona-espezifikoki neurotoxina) zortzi eguneko zuntzari buruzko memoria hobetu zuela zortzi egunetan Coluracetam gantzezko hautsa 3 mg dosian. Ondoren, Morris Water Maze estandarizatuaren bidez, 72 orduko azken 8 mg dosiaren ondoren lortutako gaitasuna, oraindik ere gai izan ziren. Ikerketaren funtsezko beste aurkikuntza bat izan zen emaitzak azken hiru dosi ondoren agertzen zirela oraindik ere, nahiz eta Coluracetam hautsaren kontzentrazio seriatua txikia izan.\nBrainCells Inc.-ek aurkitu zuen 240 mg dosi bat (80 mg hiru dosi egunero banatuta) baliagarria izan zen depresio nagusiak GAD (antsietate-nahaste orokorra) batera tratatzeko. Hala eta guztiz ere, desberdintasunak nabarmenagoak izan ziren antidepresiboak estandarretan erliebea aurkitu ez zutenek. Dosi baten ostean, ez zegoen desberdintasun nabarmenik, baina 80 mg dosi dosi ondoren, 36% hobekuntzak hobetu zituen depresioaren ebaluazio proba batean zehar.\nColuracetam hautsa onura optikoekin lotu da, esate baterako, koloreen ikusmen hobetua, aintzatespena eta bizitasuna. Laguntzaren atzean dauden mekanismoak frogatzeko ebidentziarik ez badago ere, adituek uste dute Coluracetam hautsa garatzen ari dela garunaren zati batean funtzionatzen duela.\nAbisua Coluracetam gordinaren hautsean\nColuracetam hauts gordinak (MKC-231) sintetikoa da, konposatu nootropiko bat dela uste dutenak. Ez du frogatzen duen froga handi bat, baina ekintza-mekanismoak (egiturak ere) oso antzekoak dira Piracetam edo Aniracetam bezalako beste konposatu batzuetan.\nColuracetam hautsak elkartzen ditu prozesuarekin elkarreraginean jarrita dagoen kolinaren goialdean (HACU laburra), hau da, kolesterola marrazteko urratsa motelagoa den neurotransmisorea acetilkolinan sintetizatzeko neurona den neurrian. HACU tasa handitzea neurona kolinerergikoen jarduera handitzen dela dirudi, beraz hobekuntza kognitiboarentzat nahi den helburua da.\nArratoietan interbentzioak (gaur egun ez dago giza frogarik) Coluracetam hauts gordinaren erabilera dosi ahulean oso baxua denez, HACU kaltetu ohi duten ikerketa-drogak erabiltzearen ondorioz HACU kaltetu ditzake. Coluracetam hautsaren efektuak aztertuz, neuronak HACU normalean ez du elkarrekintza garrantzitsurik aurkitu.\nColuracetam-en hauts gordinak ere adierazi du kolesterol-garraiatzaileekin fisikoki lotzen direnak, baina ez daki zer den behin.\nOro har, gaur egun ez dago froga indibidualik Coluracetam hautsaren erabilera hobetzeko kognitiboarentzako. Ikasketa gehiago behar dira HACUk (Alzheimer gaixotasuna, adibidez) eragin ditzaketen kasu terapeutikoetan.\nErrailetako konposatu gehienek bezala, Coluracetam hauts gordinak kolinaren igoera areagotzen du, baina neuronak kaltetutako hodietan ere gora egiten du. Zehazki, Coluracetam hautsak HACU prozesuarekin elkartzen du, kolesterola neuronak xurgatzeko ardura duena. Azetilkolinaren sintesi prozesuan gertatzen den gehikuntza hori gertatzen da.\nColuracetam hautsek prozesu horretan zehar kolesterolaren zaintza hobetzen duenez, kopuru handiagoa aketilkolina bihurtzen da. Prozesu honek memoriaren, arreta eta arreta hobetuko ditu. Garrantzitsua da hemen adieraztea, aldez aurretik kaltetutako neuronak dituzten gaixoetan bakarrik ikusi zituzten prestazioak, ez funtzionamendu normaleko neuronetan.\nColuracetam hauts gordinak ere erakusten du AMPAren potentziala hobetzeko, funtzio kognitiboak eta alertnessak eragiten dituen prozesu bat da.\nColuracetam hautsek ere kolineko garraiatzaileekin elkarreragiten badute ere, ez dago inolako eragozpenik elkarrekintza horregatik edo nola gertatzen den azaltzeko edo zer gertatzen den elkarrekintzaren ondoren.\nColuracetam Powder gordinak\nColuracetam-eko hauts Marketing zuzena\nColuracetam-eko hauts gordinak albo-efektuak ditu\nColuracetam hautsa oso segurua da eta bigarren mailako efektu gutxi du. Esperimentatu daitekeen albo-ondorio arrunta buruko mina da. Hala ere, Coluracetam hautsa pilula daiteke Centrophenoxine, Alpha GPC edo CDP Choline-rekin, alboetako efektuak murrizteko. Hala eta guztiz ere, Coluracetam hauts gordinak erosi nahi badituzu, galdetu zure konpainiak jarraibideak nola erabili Coluracetam hautsa pilatzeko.\nNola erosi Coluracetam hautsa AASraw-etik\nColuracetam Powder Raw errezetak


BWebinarra: Berpizkundea izurrite baten ondoren sortu zen. Eta COVID-19aren ondoren, zer sortuko da? | Deusto Agenda\nBWebinarra: Berpizkundea izurrite baten ondoren sortu zen. Eta COVID-19aren ondoren, zer sortuko da?\nHistoriak erakutsi du, behin baino gehiagotan, sormena hondamendiren baten ondoren pizten dela. Horren erakusgarri da Florentzian, izurri beltzaren ondoren, XIV. mendean zabaldu zen sormen talentuaren adierazpena.\nBeraz, eta COVID-19 garaitu ondoren, urrezko aro berria altxa genezake, sormena, berrikuntza eta teknologia esponentzialak ezaugarri dituena?\nWild Card (ustekabeko gutuna) COVID-19ren eraginak ekarriko digun orainaz eta etorkizunaz hausnartzeko, Deusto Business School-ek doako webinar batera gonbidatzen zaitu. Paco González Bree sormen eta berrikuntzan adituak emango du, apirilaren 6an, 17:00etan (Espainiako ordua).\nLinkedin-en gure kontua eta #DeustoKeepItUp hashtag-a jarraitzera gonbidatzen zaitugu, gure webgune guztien berri izateko.\nPlaza kopuru mugatua. Konfirmazioa posta elektroniko bidez jasotzen duten pertsonak bakarrik joan ahal izango dira webinarrera\ncovid19 , Deusto Business School , Enplegua eta Ekintzailetza , Enpresa eta Industria , Komunikazioaren kudeaketa , Innovación , Teknologia Berriak eta Internet , Beste espazio batzuk , PACO BREE , Prensa , renacimiento\n2020ko apirilaren 02an\n2020ko apirilaren 03an\n2020ko apirilaren 06an\n2020ko apirilaren 07an


Hala adierazi du If Matxikote Herriko Etxeko Hizkuntza Politikarako arduradunak: “Frantses hutsez eginda ez da deus erraten eta euskara hutsez eginda ez da uzten pasatzen”.\nIf Matxikotek Euskal Irratiak-en adierazi duenez, “frantses hutsean eginda ez, baina euskara hutsean eginda erra guztia ateratzen da. Iritzi artikuluak atera dira eta kasik euskaldunon kontrako gudura deitu dute. Iraganeko jarrerek irauten dute. Arrazistak garela diote eta euskaldunok ditugula diskriminatzen frankofonoak”.


PORROTA GOGORRA BAINA TALDE BEZALA INOIZ BAINO ELKARTUAGO - Lauburuke\nGarazi Arregi2020-03-02T17:30:12+01:002020.03.02 |\nAlfredo Hualderen mutilek Kukuiaga Etxabarri taldea jaso zuten larunbatean Belabietan. Talde morea jakitun zen bere bertsiorik onena atera behar zuela 3 puntuak etxean gera zitezen. Horrela, hasieratik asko sufritu behar izan zen partida bati eman zitzaion hasiera.\nLehen minutuetan ibartarrek partidaren kontrola hartu eta aukerak sortu bazituzten ere, ez zuten golik sartzea lortu. Jaurtiketa biziak, korner sakeak area barruan taldekideak bilatuz, baloi lapurretak eta erasoan irteera arriskutsuak… baina gureetako inork ez zuen jokaldiak bukatzea lortzen.\nJokoak horrela jarraitu zuen lehen 15 minutuetan eta, atsedenaldira iristeko 5:30 falta zirenean, aurkariak markagailua estreinatzea lortu zuen partidaren bilakaeran erabakigarria izango zen Joseba Nenesek (Bigarren Mailako Pichichi ohia, Tenerifeko bere etapan) eskuadratik egindako gol batekin. Dena den, oraindik ere asko geratzen zen jokatzeko eta talde morea ez zegoen amore emateko prest. Baina, hala eta guztiz ere, segundo batzuk geroago, beste kolpe gogor bat iritsi zen gure jokalarientzat. Izan ere, Kukuiagak Belabieta isilarazten zuen beste gol bat igotzea lortu zuen; larunbateko arratsaldea asko zailtzen zuen 0 eta 2-koa markagailuan jarriz.\nHorren aurrean eta distantziak murrizteko, indarrak atera behar ziren edozein lekutatik. Hala, zeharkako falta bat iritsi zen etxeko taldearentzat, kontrako atezainak 4 segundo baino gehiago behar izan zituelako baloia bere atetik ateratzeko. Aukera ona izan zitekeen Laubururentzat, baina, berriro ere, atezain aurkariak ondo defendatu zuen bere atea. Handik gutxira, lehen zatiaren amaierara iristeko pare bat minuturen faltan, Iñigo izan zen Laubururako lehen gola igotzeko zorian egon zena; gutxi falta izan zitzaion baina ez zuen lortu. Hala ere, segundo batzuk geroago, Zumetaren lehen gola iritsi zen Iñigoren kanpo jaurtiketa baten ondoren area barrutik egindako aldaratze baten ostean. Gol horrekin lehen zatiaren amaiera adierazten zuen txistua entzun zen.\nAldageletako itzuleraren ondoren, bi taldeek joko mailari eutsi zioten eta bertan Kukuiagak talde morearen jazarpenari eutsi zion, bigarren zatiko ekuatorera iritsi arte. Eta, horrekin batera, beste jokaldi isolatu bat iritsi zen, non Asier Navarrok entrenatutakoek ez zuten barkatu, markagailuan 1 eta 3-koa jarriz.\nMinutu batzuk geroago eta partida aldapan gora zegoela, Zumeta agertu zen berriro ere etxekoen bigarren gola gauzatzeko. Gol horri esker, Lauburu partida berdintzetik oso gertu zegoen eta, beraz, arriskatzea tokatzen zen. Modu horretara, Hualdek bosteko jokoaren alde egin zuen.\nHorren ostean, talde moreari ez zitzaion aukerarik falta izan zenbait aukera arriskutsu oso argirekin berdinketa lortzeko; oso gutxigatik huts egiten baitzuen. Hala ere, nahiz eta partidako momentu horietan bi aurkariek eskainitiko jokoa nahiko berdinduta egon, Kukuiagak bere laugarren gola sartu zuen amaierarako 2 minutu besterik falta ez zirenean. Handik gutxira eta jokaldi kolektibo on baten ostean, Laubururen hirugarren gol batekin erantzun zuen Antxonek. Taldeak bosteko erasoarekin jarraitu zuen indar handiz baina aurkariak ate hutsa aprobetxatu zuen partidari amaiera eman zion 3 eta 5-ekoa jarriz.\nEntrenatzaile ibartarraren arabera: “Plantillako inork ez genuen espero jaitsieran dagoen talde baten aurka porrota jasotzea eta horrek oso ukituta utzi gaitu. Emaitza oso bidegabea da 40x20an ikusitakoaren ondoren. Aurkaria baino gehiago izan gara, baina ez dugu punturik eraman. Gureek sortutako abaguneetan eraginkortasunik ez izateak era krudelenean zigortzen gaitu berriro ere. Oso zaila jarri zaigu aurten Play Off-etan sartzea, baina beti izan gara indartsuagoak eta lehiakorragoak egoera zailen aurrean. Beraz, 7 final geratzen zaizkigu eta helburura hurbilduko gaituzten 7 garaipenak bilatuko ditugu“.\nPorrota ezagutu gabe 7 jardunaldi jarraian pasa ondoren, kolpe gogorra iritsi da taldearentzat. Larunbatean oso garrantzitsua zen hiru puntuak etxean geratzea, hirunaka batzea beharrezkoa baita denboraldi amaierako helburu desiratua lortzeko. Baina, dena den, porrota honek taldea inoiz baino gehiago batzeko balio du, baita hemendik aurrera euren buruengan gehiago sinistu eta BORROKAN jarraitzea besterik ez dela geratzen konturatzeko.\nLauburu K.E Ibarra: Iñigo Iribarren, Andoni Agirrezabala, Oihan Carlosena, Andoni Carlosena eta Jorge Sanchez\nHoriez gain: Iñaki Peña, Andoni Zumeta, Aitzol Oyarbide, Javi Saldise, Dani Garcia eta Beñat Aldalur\nKukuiaga Etxabarri: Javier Cortes, Iñaki Gonzalez, Joseba Yenes, Imanol Trinidad eta Aritz Perez\nHoriez gain: Ignacio Martinez, Axel Rubin, Alexander Arias, Xabier Zurutuza, Julen Valle, Jonatan Vela eta Iker Rodriguez\n0-1 MIN 15 JOSEBA YENES\n0-2 MIN 15 JAVIER CORTES\n1-2 MIN 19 ZUMETA\n1-3 MIN 30 JOSEBA YENES\n2-3 MIN 32 ZUMETA\n2-4 MIN 38 JOSEBA YENES\n3-4 MIN 39 ANTXON\n3-5 MIN 39 JOSEBA YENES\nLauburu K.E Ibarra: Antxon, Iñigo, Oihan\nKukuiaga Etxabarri: Javier Cortes


Bihotz berri bat - Suitzako mundu osoko Jainkoaren eliza\nmedia > Journal Focus Jesus > Journal Focus Jesus 2020-02 > Bihotz berria\nLouis Washkansky 53 urteko baratze-saltzailea izan zen bularrean bihotz arraroa zuela bizi zen munduko lehen pertsona. Hainbat orduz ebakuntza egin zioten Christiaan Barnardek eta 30 talde kirurgikoko taldeak. Arratsaldean 2. 1967ko abenduan, Denise Ann Darvall 25 urteko bankuko idazkaria klinikara eraman zuten. Garuneko lesio hilgarriak izan zituen trafiko istripu larri baten ostean. Haren aitak bihotz-ematea onartu zuen eta Louis Washkansky ebakuntza-gelara eraman zuten munduko lehen bihotz-transplantea egiteko. Barnard eta bere taldeak organo berria ezarri zioten. Deskarga elektriko bat jaso ondoren, emakume gaztearen bihotza bularrean taupadaka hasi zen. Goizeko 6.13an ebakuntza amaitu zen eta sentsazioa ezin hobea.\nIstorio harrigarri honek nire bihotz-transplantea ekarri dit gogora. "Bihotzeko transplante fisikoa" egin ez nuen arren, Kristo jarraitzen dugun guztiok prozesu honen bertsio espirituala bizi izan dugu. Gure izaera bekatariaren errealitate krudela heriotza espiritualean bakarrik amaitu daitekeela da. Jeremias profetak argi eta garbi dio: «Bihotza desafioa eta etsipena da; nork ulertu dezake?». (Jeremias 17,9).\nGure "bihotzaren egoera espiritualaren" errealitatea ikusita, zaila izan daiteke itxaropena edukitzea. Gure kabuz, bizirauteko aukera zero da. Harrigarria bada ere, Jesusek bizitza espiritual baten aukera posible bakarra eskaintzen digu.\nBihotzeko transplantea? Beti sortzen da galdera: nork ematen dio bere bihotza? Jainkoak gugan ezarri nahi duen bihotz berria ez dator istripuaren biktima batetik. Bere Seme Jesukristoren bihotza da. Paulo apostoluak Kristoren dohainik emandako dohain hau gure giza izaeraren berritzea, gure izpirituaren eraldaketa eta gure borondatearen askapena bezala deskribatzen du. Guztizko salbamen honen bidez, gure bihotz zaharra eta hila bihotz osasuntsu berri batekin trukatzeko aukera miragarria eskaintzen zaigu. Bere maitasunez eta betiko bizitzaz betetako bihotza. Paulok honela dio: «Badakigu gure gizon zaharra berarekin gurutziltzatu zutela, bekatuaren gorputza suntsitu zedin, hemendik aurrera bekatua zerbitzatzeko. Izan ere, hildakoa bekatutik libratu da. Baina Kristorekin hiltzen bagara, berarekin ere biziko garela sinesten dugu» (Erromatarrek 6,6-8.).\nJainkoak truke zoragarria izan du Jesusengan, harekin bizitza berri bat bizi ahal izateko, berarekin lankidetzan aritzeko eta Aitarekin Espiritu Santuan parte hartzeko.\nJainkoak zure bihotz berria ezartzen dio eta semearen beste izpiritu berriarekin arnasten zaitu. Bizitza bakarrik duzu Jesukristo Salbatzailearen eta Redentorearen graziaren eta errukiaren bidez!


Erosi Discoun Puzzle Haurrentzako Fabrikatzaile eta Hornitzaileentzako - China Factory - Sentu\n1000 pieza Puzzle\nHasiera > Produktuak > Puzzle > Haur Puzzle\nIritsi berriak Inprimatzeko Memoria Pad Tolesgarria Ohiko Sticky Set Multzoa Inprimatzea\nInprimatze pertsonalizatua hormako egutegia 2020/2021 mahaiko egutegia inprimatzea\nHaurrentzako Egurrezko Izen Pertsonalizatua\nChina Custom Puzzle 500 fabrikatzaileak\nErosi Discoun Puzzle Haurrentzako\nHaurrentzako discoun puzzle erosketa hau, mota guztietako puzzleak sor ditzakegu, Haurrak eta helduak. Gainera, 24pcs, 48pcs, 60pcs, 120pcs, 240pcs, 500pcs, 1000pcs, 2000pcs sor ditzakegu. Zure diseinuen arabera egin dezakegu, era berean, puzzle mota guztietako diseinu sendoak ditugu. Disney, Walmart, Target eta beste batzuen fabrika ikuskaritza gainditu genuen.\nArte-paper distiratsua, paper korrugatua, fantasiazko papera, kraft papera\nArte-paper distiratsua, paper-arbela, egurrik gabeko papera, etab.\n- Bezeroen berariazko eskakizunen arabera\nImana, zinta, haria, YO, etab.\nCMYK, PMS koloreak\nLaminazioa, estanpazio beroa, erliebea, erliebea, UV, zimurtzea / pertsonalizatua\nNormalean 1000 pieza, 500 piezekin egindako saiakuntza onargarria da\nJosteko eta kola lotzeko, lotura perfektua, tapa gogorra, juntura jostuna, YO lotura eta abar.\nMateriala, tamaina, inprimatzeko kolorea eta akabera oinarritzat hartuta\n3. Produktuaren xehetasunak\nerosi discoun puzzle haurrentzat\n1.G .: Noiz lor dezaket prezioa?\nA1: Zure kontsulta jaso eta 24 orduko epean aipatu ohi dugu. Prezioa lortzeko premiazkoa bazara, dei iezaguzu edo esan iezaguzu zure posta elektronikoan zure kontsultaren lehentasuna ikus dezagun.\n2.G .: Nola lor dezaket lagin bat zure kalitatea egiaztatzeko?\nA2: Prezioa baieztatu ondoren, laginak eska ditzakezu gure kalitatea egiaztatzeko. Diseinua eta paperaren kalitatea egiaztatzeko lagin huts bat besterik behar ez baduzu, lagina doan emango dizugu, betiere garraio expressa ordaindu behar baduzu.\n3.G .: Diseinua egin al diezagukezu?\nA3: Bai. Produktuen diseinuan eta fabrikazioan esperientzia aberatsa duen talde profesionala dugu. Esan iezaguzu zure ideiak eta zure ideiak produktu ezin hobeetara eramaten lagunduko dugu. Ez du axola fitxategiak osatzeko norbait ez baduzu. Bidali bereizmen handiko irudiak, zure logotipoa eta testua eta esan nola antolatu nahi zenituzkeen. Egiaztatutako fitxategiak bidaliko dizkizugu.\n4.G .: Zenbat denbora espero dezaket lagina lortzea?\nA4: laginaren karga ordaindu eta baieztatutako fitxategiak bidali ondoren, laginak 3-7 egunetan entregatzeko prest egongo dira. Laginak express bidez bidaliko zaizkizu eta 3-5 lanegunetan iritsiko dira. Zure kontua express erabil dezakezu edo aurrez ordaintzen diguzu konturik ez baduzu.\n5.G .: Zer gertatzen da produkzio masiboa egiteko denbora-tartearekin?\nA5: Egia esan, eskaeraren kantitatearen eta eskaera egiten duzun denboraldiaren araberakoa da. Guk gordetzen dugun erregistrorik onena 20.000 produktu entregatzea da astebetean. Orokorrean, produktuak zure herrialdean eskuratu nahi zenituen eguna baino bi hilabete lehenago hastea gomendatzen dizugu.\nHot Tags: Erosi Discoun Puzzle Haurrentzat, Txina, Fabrika, Fabrikatzaileak, Hornitzaileak, Handizkako merkea, Berriena, Prezio baxua, Prezioen zerrenda, Aurrekontua, Kalitate handikoa\nTxinako Haurren Puzzle Fabrikatzaileak\nEgurrezko 3D Puzzle Egurrezko Haurrak\nPuzle pertsonalizatuak haurrentzat\nHaurrentzako prezio baxuko puzzle\nEgur Puzzleak Haurrentzat\nHelbidea: Chunchao Road No.68, Zhonghe kalea, Yinzhou Barrutia, Ningbo Hiria, Zhejiang Probintzia\nKoadernoa, Jigsaw Puzzle 1000, Haur Jostailuen Puzzle, Planner etab. Buruzko kontsultak egiteko, utzi zure posta elektronikoa eta 24 orduko epean harremanetan jarriko gara.\nPuzleen industriaren garapenaren egoera eta bere joera aztertzea 2021ean2021/01/12\nKoronabirus berria iaz sortu zen mundu osoan. Epidemiak prebenitzeko eta kontrolatzeko aldi larrian, jendea etxetik isolatuta dago eta liburuek, jostailuek, fitness ekipamenduak eta beste industria batzuek hazkunde garaia ekarri dute. "Etxeko artefaktu" puzzle gisa, hazkundearen bultzada bereziki nabarmena da.\nHaurrentzako hezkuntza jostailuak estandar berriak, zorrotz jarraitu ditugu!2021/01/08\nTxinako haurren jostailuen estatuko estandarra GB6675 "jostailuen segurtasuna" da, jostailuentzako kalitate baldintzak dituena. Adin desberdinetako haurtxoek erabiltzen dituzten jostailuen arau desberdinak daude.\nCopyright © 2020 Ningbo Sentu Art And Craft Co., Ltd. Eskubide guztiak erreserbatuta.


Drakkar - Wikipedia, entziklopedia askea.\nDrakkarra edo langskipa, 700 eta 1000. urte arteko garaian erabilitako itsasontzi mota bat da. Bikingoek eta saxoiek erabili zuten kostaldeko zein lurralde barneko euren erasoetan. Eskandinaviarren botere militarraren ikurrik adierazgarrienak izan ziren, euren jabetzarik baliotsuena bezala jotzen zutena. Norvegiako Lofoten uharteetan, arrantzontziren batzuk, oraindik, teknika berberak jarraituz eraikitzen dira.\nDrakkarra Osloko itsasontzi bikingoen museoan.\n4 Itsasontzi motak\n4.1 Snekke edo snekkja\n4.2 Herensuge itsasontziak\n5 Drakkar ospetsuak\nDrakkar hitza, herensugeak aipatzeko erabiltzen zen antzinako hitz islandiar baten aldaketa da. Drakkar bezala ezagutzen den itsasontzia, bikingoen itsasontzietako brankako irudian, sarri, munstro mitologiko hauen buru bat irudikatua zegoelako deitu izan da. Ondorioz, eta itsasontzi hauek osatzen zituzten zatietako baten metonimiagatik, itsasontzi hauek drakkar deituak izan ziren. Drakkarrentzako benetako izena, benetan, knörr edo snekkar izango litzateke.\nDrakkarrak, itsasontzi luze, estu, arin eta sakonera gutxikoak ziren, kroskoaren ia luzera osoan zehar arraunak zituena. Beranduagoko bertsioetan, masta bakar bat oihal batekin zuten, arraunlarien lana errazten zuena, bereziki bidaia luzeetan. Borrokan, haizearen aldakortasunak eta hasi-masiko oihalak, arraunlariak, itsasontziaren bultzada modu nagusi bihurtzen zituen.\nIa drakkar guztiak, zuakerrik erabili barik eraikitzen ziren, zurezko xaflak gainjarriz; xaflen arteko elkarguneak estaltzeko, galipotez bustitako goroldioa erabiltzen zen. Drakkarraren pisu txikiak eta bere sakonera urriak, metro beteko sakonera baino ez zuten uretatik nabigatzea ahalbidetzen zuten, lehorreratze azkar bat eta are itsasontzia bera lurrez garraiatzea ere ahalbidetzen zuena.\nDrakkarra Bayeuxeko tapizan\nDrakkarren eraikuntza teknikei buruzko arrastorik hoberenak, hil itsasontzietatik datoz. Vikingoen gizartean, arrunta zen erregeak euren drakkarrarekin eta euren jabetza baliotsuenekin erraustuak izatea. Osebergeko hil itsasontzia Norvegian eta Sutton Hooko drakkar anglosaxoia Ingalaterran, horren adibide onak dira.\nDrakkarrak, biziki estuak ziren euren luzerarekin alderatuz, batez ere egungo neurri estandarrekin alderatuz gero. Aurkitutako drakkarrik handienak (Roskildeko portuan), 35 metroko luzera du, eta Hedebyko portuan aurkitutakoak du luzera-zabalera erlaziorik handiena: 11,4 1en aurka. Baina, itsasontzi berriagoek, nabigaziorako egokituak, proportzio baxuagoak zituzten, sarri 1 7ren aurka edo 1 5en aurka.\nKontraste bezala, merkataritzarako erabiltzen ziren itsasontzi eskandinaviarrak, knarr deituak, sakonera handiagokoak eta zabalagoak ziren, karga behar bezala jartzeko; nabigatzeko, oihalen oso mende zeuden. Posiblea da antzeko harreman bat ezartzea galera mediterranearren eta merkatalontzien artean, biribilduagoak zirenak.\nBeranduago, artilez eginiko eta larruz sendotutako laukiluze formako oihalak erabiltzen hasi ziren. Drakkarrak oso azkarrak ziren, 14 korapiloko abiadurara ere hel zitezkeelarik. Nabigakortasun bikaineko itsasontziak ziren, baina, funtsean, itsasontzi irekiak zirenez, ez ziren bertan bizi izateko modukoak. Honek, hala ere, lehen esploratzaile eskandinabiarrei ez zien Islandia, Groenlandia, eta, beharbada, Ternua aurkitu eta bertan finkatzea eragotzi.\nNabigatzen ari den drakkar baten erreplika Estokolmon\nDrakkarrak, zenbait motatan sailka daitezke tamaina, eraikuntza xehetasunen eta euren ospea edo kategoriaren arabera.\nSnekke edo snekkjaAldatu\nSnekkea, drakkartzat har zitekeen itsasontzirik txikiena zen. Ohiko snekke batek, 17 metroko luzera, 2,5 metroko zabalera eta soilik metro erdiko sakonera izan zitzakeen. Bere tripulazioa, 25 gizonez osatua egongo zen.\nSnekkeak, itsasontzirik arruntenetako bat izan ziren. Antzinako kroniken arabera, Knut II.a Danimarkakoa Handiak, 1400 snekke erabili zituen Norvegian, eta Gilen I.a Ingalaterrakoak 600 inguru erabili zituen Bretainia inbaditzeko 1066an.\nSnekke norvegiarrak, fiordo sakonetan eta Atlantiko Iparraldeko ohiko baldintza atmosferikoetan erabiltzeko diseinatuak, snekke daniarrek baino sakonera handiagoa zuten, kostalde ez oso sakon eta hondartzetarako diseinatuak zeudenak. Snekkeak hain ziren arinak, porturik ere ez zutela behar, lurrera sar zitezkeen, eta baita lurrean barna garraiatu ere.\nSnekkeak eboluzionatzen jarraitu zuen bikingoen garaiaren ondoren. Azken snekke norvegiarrak, bikingoen garaiko itsasontziak baino handiagoak eta astunagoak ziren.\nOspezko itsasontziak ziren, euren gilak ahalbidetzen zuena bezain handiak. Bere neurriak aldakorrak ziren, eta ez zen oso itsasontzi arrunta izan. Roskildeko itsasontzi bikingoen museoak, 30 metroko luzera, 3,9 metroko zabalera eta 0,9 metroko eustaga dituen herensuge itsasontzi bat du. 61 eta 121 gizon artean eramango zituen, arraun bakoitzeko gizon bakarra ala bi eraman izatearen arabera.\nOrmen Lange Ormen Lange (Suge Handia), Olaf I.a Norvegiakoa errege bikingoaren drakkarrik ospetsuena zen.\nMora Mora, Gilen I.a Ingalaterrakoak, bere emazte Matilde Flandesekoak eginiko opari bezala jaso zuen itsasontzia izan zen. Itsasontzi ikurra izan zen Ingalaterrako konkistan zehar.\nAzken aldaketa 14 apirila 2021(e)an, 12:55(e)tan


Baionatik Donibane Lohizunera Esnal eta Parot anaien askatasuna aldarrikatzeko | Euskal Herria | KAZETA\n2021 EKA. 10 - 07:20h\nBaionatik Donibane Lohizunera Esnal eta Parot anaien askatasuna aldarrikatzeko\nBake Bideak eta Bakegileek 31 kilometroko martxa antolatu dute Baionatik Donibane Lohizunera, kartzelan beste hainbeste urte daramatzaten Jakes Esnal eta Ion eta Unai Paroten askatasuna eta euskal presoen auziaren konponbidea galdegiteko.\nBake Bidea eta Bakegileetako ordezkariek uztailaren 10eko martxa aurkeztu dute Baionan. © Guillaume FAUVEAU\nUztailaren 10eko martxa Baionako Xaho kaitik abiatuko da 8.00etan, Donibane Lohizunera 17.00etan arribatzeko.\nBaionako Xaho kaian presentatu dute ekainaren 9an uztailaren 10ean Baionatik Donibane Lohizunera «Denbora badoa, orain presoak!» lemapean iraganen den martxa. Kezka izan da Bake Bidea eta Bakegileen ordezkariek zabaldu duten mezuan agerian gelditu den sentipena.\nIzan ere, Anaiz Funosas eta Jean-Daniel Elichiry bake ekintzaileek «terrorismoaren kontrako ildoan» azken urteetako lerratzea izan dute hizpide lehenik, batez ere Euskal Herriko errealitatean eta euskal presoengan duen erabilera juridikoagatik.\nAnaiz Funosasek gogora ekarri du hamar urte beteko direla Aieteko Nazioarteko Konferentzia iragan zenetik. «Epaileek baldintzapeko askatasunak onartzen dituzten testuinguru politikoa kontuan hartuz, Terrorismoaren Kontrako Ministerio Publikoak desordena publikoa eta arriskua aipatuz, harresi bat idekitzen dio bake prozesuarentzat beharrezkoa eta logikoa den bideari», ohartarazi du.\n2019an «terrorismoaren kontra» sorturiko egitura horrek «konfrontazio logika» erabiltzea nahiago duela salatu du Bake Bideako presidenteak. Mikel Barriosen eta Joseba Fernandez Aspurzen kasuak aipatu ditu adibide gisa, joan den astean Xantian Cachenaut abokatuak KAZETA.EUS atarian azaldutakoaren bidetik.\nFrantziar Estatuan gatibu diren Ion Paroten eta Jakes Esnalen epe muga juridikoengatik ere arrangura azaldu dute bake prozesuaren aldeko eragileek. «Zer espero behar dugu? Ez dugu Xistor Haranburuk izan duen beste irtenbiderik onartuko!», aldarrikatu dute Funosasek eta Elichiryk. Haranburu joan den azaroan atera zen kartzelatik eta egun etxean betetzen du bere kondena eskumuturrekoarekin.\nAzken hilabeteetan espainiar Estatuan izan diren mugimenduek perspektiba berriak idekitzen dituztela uste badute ere, Parisen jarrerak okerrera egin duela deitoratu dute, Euskal Herritik prozesua bururaino eramateko dagoen borondatea mahai gaineratuz. «Euskal jendartea prest da urrats guztiak laguntzeko eztabaidaren bidean, eta ondotik gatazkaren biktima guztien eta justizia trantsizionalaren inguruan».\nMobilizazioa, «ezinbesteko etapa» gainditzeko\nHori dela eta, uztailaren 10erako antolatu dute «Denbora badoa, Orain presoak!» lemapean iraganen den martxa. Jakes Esnalek eta Ion eta Unai Parotek 31 urte daramatzate presondegian eta beste hainbeste kilometro eginen dituzte Lapurdiko kostaldean gaindi ibiliko den mobilizazioan. Baionako Xaho kaiatik abiatuko da goizeko 8.00etan eta Biarritz, Bidarte eta Getariatik pasa ondotik, 17.00etan arribatuko da Donibane Lohizunera.\n«Iraganaren irakurketak sor ditzakeen ezberdintasunez haratago, militante hauen askatasuna ezinbestekoa den zerbait bilakatu da lurralde mailan. Ezinbesteko etapa bat», nabarmendu dute Bake Bidea eta Bakegileen ordezkariek jendarteko eremu ezberdinei deia zabalduz. Martxan parte hartzeko izen-ematea idekiko dute heldu den astetik aitzina.\nBaionan egin aurkezpenean maiatzaren 7an zendu zen Mixel Berhokoirigoin gogoan izan dute Bake Bideak eta Bakegileek, lehen aldia baitzen ordutik jendaurrera ateratzen zirela. «Gure ekintzetan parte izaten jarraituko du eta determinazioz arituko gara», adierazi du Funosasek.


Irekia Eusko Jaurlaritza - Gobierno Vasco :: EHAA xedapena 201800575\nAldizkariaren data: 2018-02-01 Aldizkari honetan argitaratua: 2018023\nGaiak: LAGUNTZAK; KIROL FEDERAZIOAK; KIROLA; LEHIAKETAK; DEIALDIA\nXedapenaren data: 2018-01-24\nHurrenkenaren zenbakia: 201800575\nIkus 2000/12/30rean argitaratutako 2000/12/26ko 200000287 DEKRETUA\nAbenduaren 26ko 287/2000 Dekretuaren xedea kirol-federazioen finantzabidea arautzea da, haien urteroko kirol-programetarako itzuli beharrik gabeko diru-laguntzak emanez (2000ko abenduaren 30eko EHAA, 249. zk.).\n287/2000 Dekretu horren 3. artikuluak xedatzen duenez, urtez urte egingo da aipatutako dekretuak arautzen dituen laguntzak jasotzeko deialdia, Kulturako sailburuaren –egun, Kultura eta Hizkuntza Politikako sailburuaren– agindu baten bidez, eta agindu horretan gorabehera hauek zehaztuko dira: deitutako laguntzak finantzatzeko diru-hornidura; eskabideak aurkezteko epeak eta tokia; erakunde eskatzaileek aurkeztu beharreko dokumentazioa; laguntzen zenbatekoa egiteko ponderazio-irizpideak, eta emandako laguntza justifikatzeko epea eta horretarako aurkeztu behar diren dokumentuak.\nBeraz, 287/2000 Dekretuan xedatutakoari jarraituz, agindu honen bitartez gorabehera horiek zehaztuko dira, 2018. urtean laguntza-deialdia aplikatu ahal izateko.\nHoriek horrela, honako hau\n1. artikulua.– Eskabideak aurkezteko epea.\nAbenduaren 26ko 287/2000 Dekretuaren bidez araututako diru-laguntzetarako deialdian parte hartu nahi duenak hilabeteko epea izango du eskabideak aurkezteko, agindu hau Euskal Herriko Agintaritzaren Aldizkarian argitaratu eta hurrengo egunetik hasita. Dekretu horren bidez, euskal kirol-federazioen kirol-programetarako diru-laguntzak emateko modua arautzen da.\n2. artikulua.– Eskabideak aurkeztea.\n1.– Erakundeek diru-laguntza bide elektronikotik izapidetu behar dute nahitaez, Administrazio Publikoen Administrazio Prozedura Erkidearen urriaren 1eko 39/2015 Legearen 14.2 artikuluan xedatutakoaren arabera.\n2.– Erakunde interesdunek euskadi.eus egoitza elektronikoaren bidez gauzatu ahal izango dituzte eskabideari lotutako izapide guztiak, helbide hauetan:\nEskabidearen osteko izapideak helbide honetan egingo dira:\n3.– Erakundeek eskabidea eta dokumentazioa euskaraz edo gaztelaniaz aurkez ditzakete, nahi duten eran. Prozedura osoan zehar, erakunde eskatzaileak hautatutako hizkuntza erabiliko da, Euskararen Erabilera Normalizatzeari buruzko azaroaren 24ko 10/1982 Oinarrizko Legearen 5.2.a) eta 6.1 artikuluetan ezartzen den moduan.\n4.– Eskabideak aurkezteak berez dakar berariaz eta formalki onartzea deialdi honetako oinarrietan zehaztutako baldintzak.\n3. artikulua.– Entitate eskatzaileek aurkeztu beharreko dokumentazioa.\nEskabideekin batera, honako dokumentazio hau aurkeztu behar da:\na) Eskabide-inprimakia (I. eranskina).\nb) Erakundearen 2018ko ekitaldiko aurrekontua, Batzar Nagusiak onartua, VI. eranskineko kontabilitate-ereduaren arabera. Zuzendaritza Batzordeak edo Batzar Nagusiak izendatu duen organoak aurrekontua aurkez dezake. Aurrekontua Batzar Nagusiak berretsiko du.\nc) Entitate onuradunak eskatu dituen edo ustez jasoko dituen beste laguntza batzuen ziurtagiria, tokian tokiko federazioaren idazkariak emana, honako hauek zehaztuta: laguntzok emango dituen erakunde publiko zein pribatuaren izena; diru-laguntzarako eskabideen egoera (ezetsiak, erantzunaren zain, emanak), eta diru-zenbatekoak. Horrelakorik eskatu ez bada, deialdira aurkeztutako programetarako bestelako laguntzarik eskatu edo jaso ez dela adierazten duen dokumentua.\nd) Kirol-programa azaltzen duen memoria (II. eranskina), honako hauek adierazita:\n– Federazioak antolatu asmo dituen kirol-lehiaketa ofizialak. Lehiaketen gutxi gorabeherako kopurua, espezialitate edo diziplinen eta kategorien arabera. Parte hartuko duten kirolari eta kluben kopurua eta parte hartuko duten kluben ehunekoa adierazi beharko da, federazioan afiliatuta dauden klub guztien aldean.\n– Kirol-prestakuntzako jarduerak. Egingo diren jardueren zerrenda, eta zenbat partaide arituko den eta zenbat ordu, gutxi gorabehera.\n– Zuzendari teknikorik dagoen. Haren titulazioa, dedikazioa ordutan eta federazioarekin duen lotura.\n– Federazioak antolatutako jarduerak, parte-hartzera bideratutako kirolen inguruan (jolas, aisia eta osasunerako kirola).\n– Kirol-selekzioen jarduerak.\n– Kirol-mota bertokoa den.\ne) 2017ko abenduaren 31n federazioak afiliatuen artean zituen goi-mailako kirolarien zerrenda (Kirol Kontseilu Gorenak edo Eusko Jaurlaritzak onartuak).\nf) Federazioak euskara zenbateraino erabiltzen duen adierazten duen memoria (IV. eranskina). Honako hauek aipatuko dira:\n– Zenbat prestakuntza-ikastaro ematen diren euskaraz.\n– Euskararen erabilera federazioaren dokumentu eta argitalpenetan.\n– Euskarazko web orririk duen.\n– Jendeari euskaraz kasu egiten zaion.\n– Federazioaren kanpo-harremanetan euskara erabiltzen den.\n– Federazioko kideekin euskara erabiltzen den.\n– Federazioko hizkuntza-paisaian euskara erabiltzen den.\ng) Erantzukizunpeko adierazpena, egiaztatzen duena erakunde eskatzaileak ez duela diru-laguntza edo laguntza publikoak eskuratzea eragozten duen zehapen administratiborik edo penalik jaso, ezta horretarako legezko inolako debekurik ere, sexu-bereizkeriagatiko debekuak barne, Emakumeen eta Gizonen Berdintasunerako otsailaren 18ko 4/2005 Legearen azken xedapenetatik seigarrenean xedatutakoarekin bat etorrita (V. eranskina).\nh) Erantzukizunpeko adierazpena, egiaztatzen duena erakunde eskatzailea ez dagoela sartuta laguntzak itzultzeko prozedura batean edo zehapen-prozedura batean, hain zuzen ere Euskal Autonomia Erkidegoko Administrazio Orokorrak eta haren erakunde autonomoek emandako izaera bereko laguntza edo diru-laguntzen esparruan hasi eta oraindik izapidetzen ari den halako prozedura batean.\ni) Lehiaketa ofizialen egutegia, federazioko idazkariak sinatua eta lehendakariak ontzat emana, Batzar Nagusiak zein egunetan onartu duen adieraziz. Dokumentazioa bidaltzen den momentuan onartuta ez badago Batzar Nagusira bidaliko den behin-behineko egutegia bidal daiteke. Batzar Nagusiak onartzen duenean behin betiko egutegia bidaliko da.\nj) Federazioko idazkariak egindako ziurtagiria eta lehendakariak sinatua, Federazioak zer ekintzak bultzatzen dituen emakumeen parte-hartze sustatzeko, emakumeen eta gizonen arteko ezberdintasunak baztertzeko eta haien arteko berdintasuna sustatzeko, eta Zuzendaritza Batzordearen osaera adierazi, sexuaren arabera bereizita.\nk) Federazioko idazkariak egindako ziurtagiria eta lehendakariak ontzat emana, 2017ko abenduaren 31n federazioan afiliatutako kirolarien kopurua eta Kirol-lizentzia plataforma erabilia adierazten duena.\nl) Federazioko idazkariak egindako ziurtagiria eta lehendakariak sinatua, federazioaren ondoren dokumentazioa adierazteko:\n1.– Balantzea 2017ko abenduaren 31n\n2.– Altxortegi garbia 2017ko abenduaren 31n.\n3.– Finantza-erakundeekiko zorrak 2017ko abenduaren 31n.\n4.– Azken bi ekitaldietako mozkin eta galeren kontua.\nm) Kudeaketa Aurreratuaren Diploma, Euskalit-en 3K Programakoa: diploma horrek aintzat hartzen ditu Euskalit-en kanpoko kontrastearen zerbitzua jaso eta kudeaketa aurreratua edo haren baliokidea osatzen duten elementuak garatzeko konpromisoa erakusten duten erakundeak.\nn) Emandako dokumentazio guztiak hizkuntza inklusibo eta ez-sexista izan beharko du. Gainera, emandako datu guztiek sexuaren arabera bereizita egon beharko dute.\n4. artikulua.– Diru-zuzkidura.\n2018ko ekitaldirako, agindu honetan arautzen diren laguntzak finantzatzeko bideratu den aurrekontu-zuzkidura bi milioi laurehun eta berrogeita bost mila (2.445.000) eurokoa da.\n5. artikulua.– Laguntzak kuantifikatzeko irizpideak.\nSegidan zehazten diren zenbatekoen batuketak esango du agindu honen deialdian parte hartuko duten federazioei zenbateko diru-laguntza emango zaien:\n1.– Federazio bakoitzak Kultura eta Hizkuntza Politikako sailburuaren 2016ko abenduaren 20ko Aginduaren babesean 2017ko kirol-programak finantzatzeko eskuratu zuen diru-laguntzaren erdia (% 50). Agindu horren bidez, Euskal kirol-federazioen 2017ko kirol-programak finantzatzeko diru-laguntzen deialdia arautu zen.\n2.– Aurreko puntuaren arabera federazio eskatzaile bakoitzarentzako diru-kopurua zehaztu ondoren, horien guztien batuketa agindu honen 4. artikuluan zehaztutako kopuruari kenduko zaio eta gelditzen dena irizpide hauen arabera banatuko da:\na) Kirol-programa (puntuen % 60).\n– Federazioak antolatu asmo dituen kirol-lehiaketa ofizialak.\n– Kirol-prestakuntzako jarduerak.\n– Zuzendari teknikorik dagoen.\nb) Lizentzia federatua duten kirolarien kopurua eta Kirol-lizentziak plataforma erabilia (puntuen % 5).\nc) Euskararen erabilera (puntuen % 10). Puntu bana emango zaie euskaraz osoki egindako honako ekintza hauei, eta puntu erdia euskaraz partez egindako ekintza bakoitzari: guztizko zazpi puntuak lortzen dituenari beste hiru emango zaizkio, eta horrela gehieneko hamarrak lortuko ditu.\n– Euskaraz emandako prestakuntza-ikastaroak.\n– Euskarazko web orria izatea.\n– Jendeari euskaraz kasu egitea.\n– Federazioaren kanpo-harremanetan euskara erabiltzea.\n– Federazioko kideekin euskara erabiltzea.\n– Federazioko hizkuntza-paisaian euskara erabiltzea.\nd) Autofinantzaketa-maila (puntuen % 5), honako banaketa honen arabera:\n% 0,00 - % 49,99: 0 puntu.\n% 50,00 - % 74,99: 2 puntu.\n% 75etik gora: 5 puntu.\ne) Goi-mailako kirolarien kopurua, Kirol Kontseilu Gorenak edo Eusko Jaurlaritzak onartuak (puntuen % 5), honako banaketa honen arabera:\nf) «Kudeaketa Aurreratuko Diploma», Euskalit-en 3K Programakoa: diploma horrek aintzat hartzen ditu Euskalit-en kanpoko kontrastearen zerbitzua jaso eta kudeaketa aurreratua edo haren baliokidea osatzen duten elementuak garatzeko konpromisoa erakusten duten erakundeak (puntuen % 5).\ng) Federazioak emakumeen parte-hartze sustatzeko, emakumeen eta gizonen arteko ezberdintasunak baztertzeko eta haien arteko berdintasuna sustatzeko bultzatzen dituen ekintzak (puntuen % 10).\n3.– Aurreko paragrafoan zehaztutako balorazioa egin ondoren, federazio bakoitzari dagokion gainontzeko diru-zenbatekoa honela kalkulatuko da: federazio bakoitzak lortutako puntuazioak federazio guztien puntuazioarekiko erakusten duen ehunekoa aplikatuko zaio artikulu honen 2. puntuan aipatzen den guztirako kopuruari.\n6. artikulua.– Laguntzak ordaintzeko prozedura.\n1.– Diru-laguntzaren onuradun izateko betekizunak betetzen direla egiaztatu ondoren, eta agindu honen 3. artikuluan eskatzen den dokumentazio guztia eta diru-laguntzaren eskabidea aurkeztu ondoren, Jarduera Fisikoaren eta Kirolaren zuzendariak ebazpena emango du onuradun bakoitzak jasoko duen lehenengo aurrerapena zenbatekoa izango den zehazteko eta ordainketa egiteko, abenduaren 26ko 287/2000 Dekretuaren 5. artikuluan adierazitako ordainketa-arautegian xedatzen denarekin bat etorriz (dekretu horren bidez, euskal kirol-federazioen kirol-programetarako diru-laguntzak arautzen dira).\n2.– Bigarren ordainketa aurreratua Jarduera Fisikoaren eta Kirolaren zuzendariaren ebazpen bidez egingo da, betiere aurreko urtean jasotako diru-laguntzaren justifikazioa aurkeztu eta onetsi ondoren. Bigarren zati hori aipatutako urteko diru-laguntzaren % 25 izango da.\n3.– Diru-laguntzaren gainerakoa, alegia, eskaera egin den urterako onartutako diru-laguntzaren guztia osatu artekoa, aurreratutako ordainketetan emandako zenbatekoak justifikatu ondoren likidatuko da.\n7. artikulua.– Laguntza justifikatzeko epea eta aurkeztu beharreko dokumentazioa.\n1.– Diru-laguntzei buruzko 38/2003 Legearen 30. eta 31. artikuluetan ezarritakoa aintzat hartuz, diru-laguntzaren bat jaso duten federazioek diru hori agindu honetan eta diru-laguntza emateko ebazpenean zehaztutako helburuetarako erabili dela egiaztatu behar dute 2019ko otsailaren 15a baino lehen, honako dokumentazio hau aurkeztuz:\na) 2018. aurrekontuaren likidazioa, Batzar Nagusiak onartua, VII. eranskineko ereduaren arabera.\nb) Burututako kirol-proiektuari buruzko memoria zehatza. Horrekin batera, eskabidean zehaztutako jarduerak burutu direla erakusten duen dokumentazioa aurkeztu behar da.\nc) Helburu bererako beste diru-laguntzaren bat jaso bada eta deialdi honetarako eskaera aurkeztu zen unean horren berri ez bazuten, horien zerrenda aurkeztu behar dute federazioek.\nd) Gastuaren justifikazioa.\na) b) eta c) ataleko dokumentazioa telematikoki egin behar da. Gastua justifikatzeko, jatorrizko fakturak eta ordainketaren ziurtagiriak Jarduera Fisikoaren eta Kirolaren Zuzendaritzan aurkeztu behar dira. Fakturen zenbatekoa emandako diru-laguntzaren bestekoa izan behar da, ebazpenean ezarritako baldintzen arabera. EAEko erregistro osagarrietan ere aurkeztu ahal izango dira (Euskal Autonomia Erkidegoko Administrazio Orokorraren eta haren erakunde autonomoen erregistroen sorrera, antolaketa eta funtzionamenduari buruzko apirilaren 29ko 72/2008 Dekretuan jasotakoetan) edo Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan aurreikusitako organoetan.\ne) Eskabidea egiterakoan bi hizkuntza ofizialak erabiltzeko konpromisoa aurkeztu duten federazioei dagokienez, konpromiso hori betetzen dela egiaztatzen duten agirien aleak.\n2.– Aurkeztutako dokumentazioa aztertuta, Jarduera Fisikoaren eta Kirolaren zuzendariak dagokion likidazio-ebazpena emango du eta, hala badagokio, dagoeneko ordaindu den baina itzuli egin behar den zenbatekoa adieraziko du, betiere Euskal Autonomia Erkidegoaren Aurrekontu Orokorren pentzutan ematen diren diru-laguntzen bermeei eta itzulketei buruzko erregimen orokorra arautzen duen abenduaren 17ko 698/1991 Dekretuarekin bat etorrita.\nIzaera Pertsonaleko Datuak Babesteari buruzko abenduaren 13ko 15/1999 Lege Organikoa betez eta Datu Pertsonaletarako Jabetza Publikoko Fitxategiei buruzko otsailaren 25eko 2/2004 Legea betez, Kultura eta Hizkuntza Politika Sailaren Jarduera Fisikoaren eta Kirolaren Zuzendaritzak jakinarazten du emandako datuak eta deialdi honen eskabidean eta inprimakietan ageri direnak Kultura Saileko fitxategi batean sartuko direla, «Kiroletako Laguntzak eta Diru-laguntzak» izenekoan. 2015eko abenduaren 2ko Aginduan araututa dago fitxategi hori, eta haren xedea da diru-laguntzen deialdi hau eta berarekin lotutako beste edozein administrazio-prozedura edo -espediente kudeatu ahal izatea. Datuak Babesteko Euskal Bulegoari aurretik eman zaio fitxategi horren berri, eta baditu datuen segurtasun osoa bermatzeko beharrezko diren segurtasun-neurriak; datu horiek ez zaizkie hirugarrenei jakinaraziko, legez agindutako kasuetan izan ezik.\nDatu pertsonalak babesteari buruzko arautegiarekin bat etorriz, datu horiek eskuratzeko, ezabatzeko, zuzentzeko eta horien aurka egiteko aukera dute interesdunek, halaxe onartzen baitu beren-beregi Izaera Pertsonaleko Datuak Babesteari buruzko Legeak. Horretarako, Eusko Jaurlaritzaren Kultura eta Hizkuntza Politika Saileko Zerbitzuen Zuzendaritzara jo beharko dute (Donostia kalea 1, 01010 Vitoria-Gasteiz).\nDeialdi honetan parte hartzen duten pertsonek Administrazioari baimena ematen diote emandako datuak konparatzeko eta aurkeztutako agiriak benetakoak direla egiaztatzeko (Administrazio honen esku egon zein beste Administrazio Publiko batzuen esku egon), betiere laguntzen onuradun izateko eskatutako baldintzak betetzen direla edo horiei eusten zaiela egiaztatzeko.\nLehenengoa.–Agindu honek amaiera ematen dio administrazio-bideari, eta, beraren aurka, aukerako berraztertze-errekurtsoa aurkeztu ahal izango diote interesdunek Kultura eta Hizkuntza Politikako sailburuari, hilabeteko epean, agindua argitaratu eta hurrengo egunetik aurrera, edo, bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.\nBigarrena.– Agindu honek Euskal Herriko Agintaritzaren Aldizkarian argitaratu eta biharamunetik aurrera izango ditu ondorioak.\nVitoria-Gasteiz, 2018ko urtarrilaren 24a.\nEBAZPENA, 2018ko irailaren 10ekoa, Jarduera Fisikoaren eta Kirolaren zuzendariarena, Euskadiko kirol federazioen 2018ko kirol programetarako aurkeztutako diru-laguntza eskaerak ebazten dituena.\nAGINDUA, 2017ko urriaren 17koa, Kultura eta Hizkuntza Politikako sailburuarena, modalitate eta diziplinen katalogoa (Euskadiko Kirol Federazioen urtarrilaren 31ko 16/2006 Dekretuaren eranskina) eguneratzen duena.


Sai zuriaren ugalketa Iparraldean > Saiak\n» Espezie segipena » Sai zuriaren ugalketa Iparraldean\nSai zuriaren ugalketa Iparraldean\n2010-12-29 | Espezie segipena\n2010eko apiriletik ekainera Aurélien André ornitologo gazteak Iparraldeko sai zurien habiak bilatu eta ikertu ditu Saiak elkartearen kondu, langile gisa. Lan sakon honi esker espeziearen erreprodukzio guneen ezagutza anitzez hobetu da.\nAurélien Andrérekin egin genuen elkarrizketaren berri ematen dugu hemen (elkarrizketa bera frantsesez egin zen).\nZerk eraman zaitu Frantziako Nantes herritik Ipar Euskal Herrirar lan egitera?\n1987an sortua, nire haurtzaroa Nantes aldean iragan nuen. Betidanik maitatu izan dut natura eta nire batxilergoa Laborantxa eskola batean egin dut. Ondotik biologian egin nituen ikasketak, Vendée departamenduan. Euskal Herria ezagutu nuen lizentzia baten egitera Angelura etorri nintzelarik. Berehala ohartu nintzen aukera paregabea zela hemen bizitzea, are gehiago naturazale batentzat: dena duzu eskura, itsasoa, mendia, larreak… Organbidexkako lepora joan nintzen xorien migrazioaren behaketetan parte hartzera eta xori harraparientzat dudan zaletasuna han nuen kausitu.\nNantes-era itzultzerakoan zonbait ikerketa eraman nituen, arrano sugejalearen inguruan besteak beste. Ez zuen fitxik ikustekorik Euskal Herriko xorien aniztasunarekin konparatzen bada baina baliagarri izan zitzaidan esperientzia gisa. Natura hezitzaile gisa aritu naiz ere karia hortara.Iparraldera itzultzean, 2009an, Saiak elkarteko Jean-Luc Gonzalez “Bijou” eta Isabelle Rebours ezagutu nituen Organbidexkan. Saiak elkarteak bolondres motibatu batzu bilatzen zituen neguko prospekzioen segurtatzeko. Harraparizale izanik horrelako elkarte batean aritzeko nahia banuen. Ugatza, Hontz handia, Arrano beltzak… Horien ondotik ibili nintzen negu guzian.\nZer izan da zure lana Saiak elkartean?\nBadu 25 urte baino gehiago Saiak elkarteak prospekzioak antolatzen dituela Ipar Euskal Herriko harrapariak hobeki ezagutu nahiz. Eta ez da batere errexa sai zuria bezalako harrapari baten ugalketa segitzea Iparraldeko hiru probintzietan. Horregatik elkartearen asmoa pertsona baten kontratatzea zen epe mugatu batez, udaberrian aritzeko segimendu horren egiten. Nire lehen betebeharra sai zurien habiak atxematea eta segitzea zen. Baina Iparraldean erreproduzitzen diren beste harrapari espezie batzu ikertu izan ditut ere lehentasuna emanez arrano beltzari, miru gorriari eta hontz handiari. Azkenik aurtengo Iparraldeko ugatz xito bakarra segitu dut ere.\nBizi izan naiz furgoneta batean: honek autonomia handia eman dit toki batetik bestera joateko, eta eguraldiaren arabera antolatzeko. Aro ederra zeno lan egiten nuen. Eta txartzen zelarik pausatzen (hau soberaxko gertatu da aurten nere gustuko!). Asteburuetan Bijou eta Isabellekin mendian elkartzen ginen beste prospekzio batzuen eramaiteko. Une biziki goxoak bizi izan ditugu.\nLana bera bi fasetan banatu da: prospekzioa egin ondoan zetorren jarraipena. Lehenik sai zuriak gustukoak dituen biziguneetan egiten ditugu bilaketak, historikoki baliatuak izan diren kafira-guneak kondutan hartuz. Bikote bat ikusten bazen eremu batean, habia aurkitu eta, segipena hasten zen. Xoriak erreproduzitzen ote ziren Errun ote zuten? Xito bat baino gehiago hazten ote zuten? Pazientzia eta eskarmentu pixka bat eskatzen duen lan bikaina da, zinez.\nZer ekarri dizu esperientzia honek?\nNire lehen kontratu profesionala izan da naturalista gisa eta zinez zazpi ahalak egin ditut ahalik eta hobekien burutzeko. Gauza frango ikasi dut, arloa profesionalean baina ere pertsonalean. Nitaz diot… Egunak luzeak baitira mendian eta gogoetatzeko aproposak.Bijouk eta Isabellek anitz lagundu naute; badakite harraparien joan-jinak eta usaiak interpretatzen. Arruntak diruditenak ere, ulertzeko ezinbestekoak direnak alta gure lanaren aitzina eramateko.\nBestalde sustengatu nauten Saiak elkarteko guziak eskertu nahi ditut ere. Batzuk aterpetu bainaute eta beste batzu kondaketa lanetan lagundu.Elkartasun honek bere ondorioak ditu: aurten 20 bikote segitu dira Iparralde osoan. Ez zen sekulan hainbeste bikote zenbatu. Itxaropena dut sai zurien populazioa mantenduko eta garatuko dela Iparraldean ondoko urteetan.\nSai zuriaren segimendu telematikoari buruzko azken berriak 2019-12-31\nSai zuriaren ikertzea eta babestea laguntzen dugu Cabo Verden 2019-08-22


Zer da Gaztelagun programa? - ALOKABIDE |\nZer da Gaztelagun programa?\nGaztelagun 23 eta 35 urte bitarteko gazteen emantzipazioa bultzatzeko Eusko Jaurlaritzaren plan berria da. Xede horrekin, alokairua ordaintzeko laguntza zuzenak ematen zaizkie.\nEskaerak aurkezteko epea 2019ko urtarrilaren 1etik 2021eko abenduaren 31 arte izango da.\nGaztelagun programak funtzionamenduaren lehenengo urtean 2.500 gazteri laguntza ematea du xede; 2020an 4.500 gaztera iritsi nahi da eta 2021ean 6.000ra.\n23 eta 35 urte arteko adina izan behar duzu.\nUrtebetez Euskal Autonomia Erkidegoan etengabe bizitzen egotea ezinbestekoa da.\nEzin duzu etxebizitzaren jabea izan, banandu, dibortziatu edo bestelako arrazoiengatik horretaz ezin duzula gozatu egiaztatzea ahal den kasuetan izan ezik.\nErrentamendu-kontratuaren titularra izan behar duzu, banan-banan edo beste kide batekin (etxebizitza partekatuta).\nEtxebizitzak ohiko bizitokia eta iraunkorra izan behar du laguntza eskatzen duzuen pertsonentzat.\nEzin duzu familia-loturarik izan (hirugarren mailara arte) etxebizitza alokatzen duen pertsonarekin edo bere familia-unitatearekin.\nBanaka eskatuz gero: urteko diru-sarrera gordinak 15.000 euro baino gutxiago eta 8.316 euro baino gehiago. *\nFamilia-unitate modura eskatuz gero: urteko diru-sarrera gordinak 20.000 euro baino gutxiago eta 8.316 euro baino gehiago. *\nFamilia ugariak izanez gero: urteko diru-sarrera gordinak 25.000 euro baino gutxiago eta 8.316 euro baino gehiago. *\nGogoratu familia-unitateetan adin nagusiko kide guztiek baldintzak bete behar dituzuela.\n* 2018ko abenduaren 18koa Aginduak\nGaztelagun programaren laguntzei esker, Euskal Autonomia Erkidegoan dagoen etxebizitza librea alokatzeagatik hilero ordaintzen duzun errentaren ehunekoa jasoko duzu.\nEtxebizitzaren hileko errentak ez ditu zenbateko hauek gaindituko:\n750 euro Bilbo, Donostia eta Gasteizen.\n650 euro Bilbo eta Donostiako area metropolitarretan eta 10.000 biztanletik gorako udalerrietan.\n600 euro gainerako udalerrietan.\nLaguntzaren zenbatekoa honako haua izango da:\nOrdaintzen duzun alokairuaren % 50 gehienez, etxebizitza partekatzen ez baduzu (banakakoa edo familia izatea alde batera utzita, kontratuan titular bakarra zara).\nOrdaintzen duzun alokairuaren % 60 gehienez, etxebizitza partekatuz gero (kontratuan hainbat titular ageri dira).\nLaguntza bakoitzaren zenbatekoak etxebizitzarako prestazio ekonomikoaren gehieneko muga (egun 250 euro) ez du gaindituko.\nGainera, kontuan hartu behar duzu alokairurako laguntza BATERAEZINA DELA honako hauekin:\nBabes publikoko etxebizitzan maizterra izatearekin (adibidez, Alokabide, Bilboko Udal Etxebizitzak, Donostiako Etxegintza eta bestelako administrazioak).\nDiru-sarrerak bermatzeko errentaren edo gizarteratzeko beste errenta batzuen hartzailea izatearekin.\nEtxebizitzarako prestazio osagarria, etxebizitzarako prestazio ekonomikoa edo alokairuaren gastuetarako udal-laguntzak edo beste administrazio eta erakunde batzuetakoak jasotzearekin.\nGizarte larrialdiko laguntzak jasotzearekin, alokairuaren gastuekin zerikusia badute.\nDokumentazioa (eskaerarekin batera)\nGARRANTZITSUA: ez dituzu agiri hauek guztiak lortu behar.Eskaera-eredua betetzean, Alokabidek edo Eusko Jaurlaritzak (*) duten dokumentuak lortzeko baimena eman dezakezu. Gainerakoak nahitaez helarazi behar dituzu.\nGutxienez etengabe Euskal Autonomia Erkidegoan urtebetez erroldatua zaudela egiaztatzeko\n- (*) Erroldatze ziurtagiria edo ziurtagiriak egon zaren etxebizitzei dagozkienak (EAEko edozein udalerritan).\nAlokairuan bizitzen ari zarela egiaztatzeko\n- Errentamendu-kontratuaren kopia: Euskadiko Autonomia Erkidegoko Hiri Finken Errentamendu Kontratuei buruzko Erregistroan inskribatuta ez badago, gutxienez kontratuaren egileen identitatea, errentatutako finkaren identifikazioa, hitzartutako iraupena eta hasierako errenta azalduko dira.\n- Fidantza osatua izanaren inskribapen-ziurtagiriaren kopia edo frogagiria, errentamendu-kontratua inskribatua badago.\nAlokatutako etxebizitza, laguntzaren xede dena, ohiko bizitoki iraunkorra dela egiaztatzeko:\n- Etxebizitza horretan (*) errolda-ziurtagiria\nAlokairua bankuaren bitartez ordaintzen duzula egiaztatzeko:\n- Gutxienez errentaren azkeneko ordainketaren ordainagiria (hilekoa) banku-transferentziaren bitartez\nPertsona eskatzaile bezala etxebizitzaren titularra ez zarela egiaztatzeko:\n- (*) Jabetza Erregistroaren Indizeei buruzko Zerbitzuak egindako ziurtagiria\nEtxebizitzaren titularra bazara, baina aginduak xedatutakoaren arabera ezin baduzu erabili, beharrezko agiriekin ziurtatzea eskatuko dizugu.\nDiru-sarreren mugak betetzen dituzula egiaztatzeko::\nErrentaren aitorpena eginez gero:\n- Pertsona fisikoen errentaren gaineko zergari buruzko aitorpena.\n- Ordaindutakoaren araberakoak ez diren prestazioen ziurtagiria (hala bazenitu)\nErrentaren aitorpenik ezin ez baduzu:\nGizarte Segurantzaren Diruzaintza Orokorrak egindako langile-bizitzaren ziurtagiria.\n- 10T ziurtagiria (PFEZaren atxikipenengatik ziurtagiri ofiziala).\n- Ikerketarako beka edo laguntzen justifikazio-ziurtagiria, jaso izanez gero.\nLaguntza kobratzeari begira, kontu-zenbakiari alta eman eta hori erregistratzeko:\n- Hirugarrenei alta emateko dokumentua, beteta eta sinatuta.\nFamilia-unitatea izanez gero, egiaztatzeko:\n- (*) Familia-liburua\n- (*) Familia ugaria dela egiaztatzen duen titulua.\nLaguntza eskatzen duzuenon identitatea egiaztatzeko eta bakarrik eskaera paperean entregatzen baduzue:\n- (*) NAN, AIZ edo baliokidearen fotokopia.\nGARRANTZITSUA: ez da beharrezkoa erantzukizunpeko adierazpen-dokumenturik prestatzea. Eskaera-eredua betetzen duzunean, klikatu/onartu beharko duzu idatz-zati bakoitza, eta honako hau adieraziko da bertan, esate baterako:\nHirugarren mailara arte ez dago familia-loturarik etxebizitza alokatzen dizun pertsonarekin edo bere bizikidetza-unitateko kideren batekin.\n38/2003 Legeak, azaroaren 17koak, diru-laguntzei buruzko orokorrak, 13. artikuluan xedatutako baldintzak betetzen dituzu.\nErrentamendu-kontratua edo bestelako egiaztapen-dokumentua kontuan hartuta, laguntza etxebizitzaren alokairua ordaintzera bideratuko duzu.\nEskaeran aurkezten dituzun datuak eta agiriak egiazkoak eta osoak dira, adibidez, egoera zibila, etxebizitza partekatzen duzun gainerako pertsonekin harremana, banaka ordaintzen duzun errenta eta abar.\nLaguntza jasotzen ari zaren bitartean, sei hilez behin bankuaren ordainagiriak aurkeztuko dituzu.\nLaguntza jasotzen ari zaren bitartean, Alokabideri emateko erabili ziren baldintzen inguruan edozein aldaketa jakinaraziko diozu.\nZerga-betebeharrak eta Gizarte Segurantzarekikoak egunean dituzu.\nGARRANTZITSUA: ez da beharrezkoa bateragarritasunaren adierazpen-dokumenturik prestatzea. Eskaera-eredua betetzen duzunean, klikatu/onartu beharko duzu idatz-zati bakoitza, eta honako hau adieraziko da bertan, esate baterako:\nEz zaude alokairu publikoan (etxebizitza soziala alokairuan edo etxebizitza librea Biziguneren bitartez…).\nEz duzu jasotzen diru-sarrerak bermatzeko errenta, ezta administrazio publikoek gizarteratzeko dituzten politiken beste edozein errenta ere.\nEz dituzu jasotzen etxebizitzarako prestazio osagarria, etxebizitzarako prestazio ekonomikoa, udal-laguntzak edo beste edozein administrazio edo erakunde publikoren laguntzak, alokairuaren gastua ordaintzen laguntzeko.\nGizarte larrialdiko laguntzak ez dituzu jasotzen, alokairuaren gastuekin zerikusia badute.


Kategoriazko lagunak | Donostiako Musika Hamabostaldia\n> Lagunak > Kategoriazko lagunak\nCoro Jareño(1944, Donostia)\n“Musika Hamabostaldia musikari eskainitako bizitza bat da”\nJuan José Lopez de Maturana(1935, Donostia)\n"Musika bizipenezkoa da ororen gainetik, eta emozioak izan behar du nagusi"\nMaría José Turrillas(1928, París)\n“Gorena da, ez naiz nekatzen"\nCoro Jareñok bi alderditatik ezagutzen eta maitatzen du jaialdia; ezin konta ahala alditan izan da zale gisa, eta, ibilbide zabala izan duenez Donostiako Orfeoian –1998. urtea arte izan zuen harremana abesbatzarekin–, jaialdiko emanaldi ugaritan ere parte hartu du. Orfeoian hasi eta Hamabostaldira hurbildu garai berean bizi izan zituen: “1965. urte inguruan". Oso gazte zela. Urte haietan antzeztutako hainbat operatan parte hartu izana gogoratzen du, eta kontzertu asko entzutera ere joaten zela dio: “Ahal nuen guztietara”. Gogoan du urte haietan Luciano Pavarottiren mailako abeslariak etortzen zirela. Eta haietako askorekin batera jardun zuen eszenategian: gazte eta ilusioz beterik ikusten du garai hartan bere burua, hazten eta heltzen lagundu zion abentura musikal batean buru-belarri sartua.\nVictoria Eugenia Antzokiak, urte askoan jaialdiaren egoitza nagusia izan denak, eszenatoki kutuna izaten jarraitzen du beretzat. Cororen ustez, gainera, Kursaaleko ganbera-aretoari etekin gehiago atera beharko litzaioke: “Eszenatoki bikaina da”. Baina badaki garaietara egokitzen. Eta horiez gozatzen du gainera. “Oso gauza onak ekartzen dira. Uda honetan, adibidez, Mariinsky Orkestrak ezin hobeto jardun du”, dio. Ez da batere nostalgikoa. Umorez begiratzen die iraganeko zenbait pasarteri. “Lagunek barre egiten zidaten, ilarak egitearen guztiz kontrakoa nintzelako”, gogoratzen du. Zaleentzako abonamendurik ez zegoen urruneko garai haietan, berak erabaki zuen ez zituela orduak eta orduak emango eserleku onenak lortzeko ilarak egiten. “Azken orduan joaten nintzen leihatilara, eta beti lortzen nuen zerbait. Nire lagunek barre egiten zidaten, ez nintzelako sekula antzokiko eremu berean egoten...”. Baina ez zitzaion inporta zein zen kokapena, musikarenganako pasioa izan da bere eragile bakarra.\nEszenatokietan izan duen esperientzia ahaltsuaren ondorioz, biziki gozatzen du kontzertuetan. “Zuzendari bat ikusi orduko jakin daiteke nolakoa den”, azaldu du. Interprete gisa jardun zuenez, publikoa sentitzen ere ikasi zuela dio, haien emozioak hautematen. “Gauza horiek sentitu egiten dira”.\nJuan José López de Maturana\nEsperientzia handia du. Oso zabala. Juan José López de Maturana urte askoan egon zen Operaren Lagunen Bilboko Elkartearekin –OLBE– ikuspegi profesionaletik lotuta; gainera, gaur egun zalea da, eta Bilboko programazioaz gainera,\nMadrilgo Errege Antzokiko eta Bartzelonako Lizeoko denboraldien jarraitzaile ere bada. 1.900 opera baino gehiago ikusi ditu zuzenean. Ikuspegi zabal horrekin, oso aintzat hartzen du Donostiako Musika Hamabostaldia –gaztea zela, 70eko hamarraldian, ezagutu zuena–. Bere uda guztiak daude jaialdiari lotuta: “Oso jarraitzaile leiala naiz”. Oso kontentu dago: “Krisia gorabehera, Hamabostaldiak ez du kalitatea galdu. Oso ondo asmatu dute”. Esker oneko hitzak ditu José Antonio Echeniquerentzat: “Oso lan ona egin zuen eta estilo honetako jaialdi bat erreferentziazkoa bihurtu zuen mundu mailan”. Jaialdia dibertsifikatzeko eta publiko berriengana iristeko ahaleginak funtsezkoak iruditzen zaizkio. “Hazia erein behar da”. Berak dioenez, zaleen maila altuagoa zen orain hamarraldi batzuk, baina, hala ere, gizarteko talde askoz ere “murritzagoa” zen; beraz, jaialdiak eszenatoki berrietara iristeko egin dituen urratsak oso zuzenak izan direla uste du.\nGogoan du gaztetan era guztietako kontzertuetara joaten zela. “Urteekin ikasi egiten duzu”, dio. “Baina kritika gaitasunak ez du inoiz hunkitzeko gaitasuna gainditu behar. Musika bizipenezkoa da ororen gainetik, eta emozioak izan behar du nagusi”, azaldu du. Oso ondo gogoratzen ditu iraganeko Hamabostaldian garrantzi handiko interpreteak, hala nola Pilar Lorengar, Montserrat Caballé eta Teresa Berganza. “Eta badakit 40ko hamarraldian Gigli handia ere etorri zela". Baina bere iritziz mailak oso goian jarraitzen du: “Artista handiak ekartzen dira”.\nMaría José Turrillas\nAspaldi eserlekuak lortzeko zaleek egin ohi zituzten ilara luze haietan beti han egoten zen zaleetako bat da. María José Turrillasek maitasun handiz gogoratzen ditu: “Ondo pasatzen genuen”. Itxaronaldi luze haietan egin zituen lagunak ekarri ditu gogora, eta baita hotzari aurre egiteko elkarrekin hartu ohi zituzten kafesneak ere. Oso gazterik izan da musikaren zalea eta lehenengo heldutasunaz geroztik egon zaio Musika Hamabostaldiari lotua: “35 urte ingururekin joaten hasia nintzen”. Jakin-nahi kultural ugari ditu –zinema, antzerkia, artea–, eta horien artean dago musika ere. Horregatik du hain harreman estua Musika Hamabostaldiarekin. “Oso gustukoa izan dut hondartza, eta gogoratzen dut nola joaten nintzen Victoria Eugenia antzokira hondartzatik zuzenean, poltsa eta guzti". Urte haietan jaialdira etorri ohi ziren interprete handiak gogoratzen ditu, eta horien artean Teresa Berganza eta haren senarra Félix Lavilla nabarmentzen ditu. José Carreras ere gogoan du, artean ezezaguna zela; bere lagun batek etorkizun handia izango zuela esan zuen: “’Zuk arrakasta izango duzu’, esan zion”. Zale gisa hazi dela eta bilakatu dela dio. “Gaztetan dena gustatzen zitzaidan, dena berria zelako". Orain, hainbat urteko zaletasunaren ondoren, lagunei esan ohi die "etiketa beltzeko” zalea dela. Eta, ondorioz, gehiago “hautatzen du”. Dena dela, Hamabostaldia oso erakargarria da beretzat: “Gorena da, ez naiz nekatzen". Urte hauetan oso garai zailak izan ditu, baita jaialdira joatea zaildu dioten osasun arazoak ere, baina ez du inoiz amore eman. “Ezin nuen nire lekuan eserita egon, eta libre zegoen palko batera joaten nintzen, kontzertua bertatik entzuteko”.\nHamabostaldian programako ziklo ia guztietan egon da. Orain, ordea, Kursaal Auditorioko eskaintzan jartzen du batez ere arreta. “Etortzen diren orkestra handiak izugarri onak dira”. Era horretako ekitaldiez urte askoan gozatzeko itxaropena du: “Bizi dugun egoera hain izugarri honetatik ateratzen zaituzte”.


Data My Pet » 6 Udako Data Ideiak\nEgin uda honetan txinpartak – gure top batekin 6 data ideia denboraldi honetan!\nTalde han eta ikusi leku horiek guztiak izan duzun ikusi zentzua. Ez bakarrik du ikerketa frogatu ibiliak, zure osasuna hobetzen, halaber, denbora eta espazioa, aukera ematen du, benetan data jakin. Interesgarriagoa lekua, gutxiago baldar isildu beharko duzu – gisa dago beti zerbait hitz izan!\n2. Asmatu gimnasioa elkarrekin\nOraindik dituzun ala ez fitness fanatiko edo besterik ez dira hasi, gimnasioa joan da beti gehiago fun gimnasio-lagun batekin. Zuk eta zure data bata bestearen Entrenatzaile pertsonal gisa jarduteko, eta zeure boot camp bi sortu. du zuen arteko lehia osasuntsu inspiratzen modu ezin hobea da.\n3. tokiko kirol ekitaldi batera joan\ntokiko joko batera joan – elkarrekin. zure taldea animatu aparra behatzak betetzen dituzten. Galdu ceuroc jendetza giroa – zaila da ez josta bitartean olatu egiten! ausart sentitzen ari bada, beti dezakezu saiatu eta Jumbotron mezu erromantiko bat lortzeko.\n4. bi Campout\nUdako gauetan horietako gehienak. Ez dago merkea, fun (eta guztiz erromantikoa) data eskuineko zain zure patioa. Konfiguratu karpa bat, eta gozatu erromantiko data gauean snuggling bat udako bere zeru izartsu baten pean!\nzoo bidaia ziur ekartzea antxume duzun data ideia sormen honekin da! animaliak hainbeste ikusi, agurtuko daiteke edozein baldar isildu nahi duzu. Joan, data, erakusteko nola WILD haiei buruzko zara!\n6. Berry biltzea\nUdako denbora ezin hobea lortzeko kanpo eta zure fruitu jaso da, eta data ideia nahiko dibertigarria eta berezia egiten du gehiegi. Gero etxera gero fruitu horiek pizteko bat postre gozo tratatu sartu.


"Gipuzkoa antzindaria eta eredugarria da berdintasunari eta kontziliazioari buruzko politika eta proiektuetan" - Artikulua - Gipuzkoa ETORKIZUNA ORAIN\n"Gipuzkoa antzindaria eta eredugarria da berdintasunari eta kontziliazioari buruzko politika eta proiektuetan"\nEmakumeen eta gizonen berdintasunerako organoko zuzendariak Madrilen azaldu ditu Etorkizuna Eraikiz-en ildo eta proiektuak\nEmakumeen Nazioarteko Eguna ospatzen dela, Miren Elgarresta emakumeen eta gizonen berdintasuneko organoko zuzendariak Microsoft Españak antolatutako bilera batean parte hartu zuen atzo Madrilen. Topaketan zenbait eremu profesionaletako emakumeek parte hartu zuten (ekintzaileak, teknologoak, zuzendaritzetako kideak, kazetariak eta politikariak). Emakumeen ekintzailetasunaren inguruan hitz egin zuten, eta ideiak bildu zituzten emakumeek industria teknologikoan duten rola indartzeko. Elgarrestak esan zuenez, berdintasuna eta emakumea sektore horretan sartzea "ezinbestekoa ez ezik, berrikuntza bat da, lehiakorragoak egingo gaituena".\nElgarrestak azaldu zituen, berdintasunari eta kontziliazioari eta ardura partekatuari dagokienez, Etorkizuna Eraikiz ekimenaren barruan abiarazitako ildo eta proiektu pilotuak. Montserrat Pardo Microsoft Españako Erakunde Harremanetako zuzendariak, Aldundiak antolatutako Berdintasunaren eta Kontziliazioaren Kongresuan parte hartu zuenak urrian, nabarmendu zuen "Gipuzkoan berdintasun eta kontziliazioaren alorrean sustatu diren politikak eta proiektuak eredugarriak direla eta kanpora ere eraman daitezkeela".\nEtorkizuna Eraikiz ereduak interes handia piztu du. Ekimenak lurraldearen etorkizunean eragin nahi du, eta, horretarako, estrategiak eta proiektuak abiarazten dira orain. Aldundiak gizarteko eragileekin partekatzen diren ekintzak abiaraztea sustatzen du. Foru erakundea enpresen eskutik doa arrakasta bermatzen duten ekimenak probatzeko, gai direnak sustatu nahi den aldaketaren traktore izateko, baina berdintasunaren eta kontziliazioaren eremuan ere. Horrela, hamar enpresatan hamar proiektu pilotu abian jarriko dira, 500 langileren parte hartzearekin, emakumeen eta gizonen arteko aldea murrizteko, familia, bizitza pertsonala eta lana bateratzeko formulak esperimentatzeko, eta erantzukizun partekatua sustatzeko.\nEtorkizuna Eraikiz-eko proiektuek xede dute errealitatea aldatzea edo hobetzea, enpresetako berdintasuna kasu. Gipuzkoa lurralde industriala da, lurraldeko ekonomiaren motorra baita industria BPGren % 28 hartzen duenez gero; eta "sektore gizondua da hori, emakumearen presentzia testimoniala delarik", nabarmendu zuen Miren Elgarrestak. Berdintasuneko foru zuzendariak orobat nabarmendu zuen industria aurrera doala gizarteak egokitzeko duen gaitasuna baino azkarrago, "berdintasunari dagokionez bereziki", gehitu zuen. Horregatik, Elgarrestak nabarmendu zuen erantzun bat eman behar dela eta gizartean aldaketa bat sustatu behar dela.


Aralarko txabola zaharrena | El Diario Vasco\nCulturasAralarko txabola zaharrena\nAralarko txabola zaharrena\nJoxean Mujika arkeologoa, duela gutxi Aiatzioko txabolaren arrastoen ondoan. Harriek L moduko bat osatzen dute eta haren punta adierazten ari da Mujika / F. I.\nKalkolito garaikoa da -baditu 4.700 urte- eta Aiatzio izeneko parajean aurkitu dute.Oraingo artzainen txabolen ondoan badaude Brontze Aroko eraikinak, VIII. mendekoak...\nFELIX IBARGUTXI Domingo, 3 septiembre 2017, 11:36\nOrdiziako gazta txapelketaren atarian gara. Iaz, Joseba Insausti gertatu zen irabazle, ordiziarra eta uda Aralarren ematen duena bere artaldearekin, txabola Esnaurreta izeneko parajean daukalarik. Insausti eta gaur egungo beste artzainak kate oso luze baten katebegiak dira, milaka urte bai baitira gizakia Aralarko larretokietara igotzen dela udaberrian bere ganaduarekin, izan ardia, izan behia, zerria edo behorra.\nOrain dela urte gutxi aurkikuntza handia egin zuen Joxean Mujika arkeologoak: Kalkolito garaiko txabola baten aztarnak; orain dela 4.700-4.800 urteko bizitoki baten arrastoak. Aspaldi hasi zen unibertsitate-irakasle beasaindar hau Aralarko bazterrak miatzen eta artikulu asko publikatu ditu han topatutako aztarnei buruz; ezagunak dira, adibidez, Ondarren antzemandako harrespil edo cromlechak; eta ezagunak dira, halaber, arkeologo honek zenbait megalitotan egindako berreraikitze-lanak.\nMujikak topatutako Kalkolito garaiko txabola hori da, hain zuzen ere, Aralarko abeltzaintzari buruzko aztarnarik zaharrena. Jakina, horrek ez du esan nahi lehenago ere abeltzainik egongo ez zenik; orain dela 6.500-6.000 5.000 urteko lehenengo trikuharri horiek egin zituzten gizaki haiek ere ganaduzaleak ziren.\nTxabola hori ez zen eraikin txikia, zazpi metro luze baitzen. Erdian su-tokia zeukan\n2009an, Aiatzio izeneko parajean miatzen paseoan zebilela aztarna arrasto bila, L moduko bat osatzen zuten harri batzuk ikusi zituen Mujikak. «Aten-tzioa eman zidaten segituan, estratuek ezin baitute izan L tankerakoak toki horretan», adierazi dit. Harrien gainean loreak ikusten ziren, eta inguruan horrelakorik batere ez; horrek ere eman zion zer pentsatua. Aiatzio, berriz, Aralarren barru-barruan dago, Gipuzkoako partean, baina Igaratza eta Nafarroako mugatik aski gertu. Toki nahiko babesa da, hego aldera begira eta iparretik babestua, harkaitz baten kontra baitago.\nOrain dela 4.700 urteko eraikin hori gizakientzako bizitokia zen, Aralarrera udaberri partean igotzen ziren abeltzainentzako bizitokia, alegia. Mujikak ez du uste bertan familia bakar bateko kideak biziko zirenik. Erdian su-tokia zeukan. Ez zen eraikin txikia, zazpi metro luze baitzen. Zimenduak harrizkoak zituen, paretak egurrezkoak. Bertan topatutako ikatz zatiei esker jakin ahal izan da zein garaitako eraikina den. Gipuzkoako Foru Aldundiaren laguntzari esker egindako indusketan beste aztarna batzuk azaldu dira: lurrontzi zati ugari, aizkora leundu bat, suharrizko tresnak...\nOrain ohituta gauden irudia ardiena eta artzainena da, baina lehengo garaietan bestelako paisaia egongo zen seguru asko. Badira adituak esaten dutenak Euskal Herrian artzaintza XVIII. mendean indartu zela, eta ordu arte behia askoz ugariagoa zela. Mujikak uste du abeltzaintza mistoa egongo zela antzinako garaietan, eta zaila dela ganadu-mota batzuen eta besteen portzentajeak zehaztea gaur egun ditugun aztarna arkeologikoetan oinarrituz. «Ardiaren arrasto zaharrena, Gipuzkoan, orain dela 6.000 urtekoa da. Arkume baten hezurra aurkitu zuten Urnietako Marizulo koban. Eta Araban -Peña Larga, Los Husos...- badaude duela 7.500 urteko aztarnak ere».\nEsan bezala, Aiatzioko txabola hau da Aralarko abeltzaintzaren aztarna zaharrena. Dena dela, historialariek uste dute hori baino lehenago ere egongo zirela abereak eta abeltzainak larre-toki haietan. Han horren ugari diren trikuharriek erakusten digute duela 6.000 urte ere paraje gizatiarra zela Aralar, eta, noski, gizakia bere abereekin mugituko zen batetik bestera. Paisaia ez zen oraingo bera izango, hala ere; seguru asko, askoz zuhaitz gehiago zegoen orduan. CSIC-eko Mónica Ruiz ikertzaileak espezie ugari identifikatu ditu: haritza, pagoa, gorostia, urritza, hagina...\nHasi prehistoriatik, eta historiako aro guztietan ibili eta bizi izan dira ganaduzaleak Aralarko bazter horietan. Lehen esan dudana: kate luze baten aurrean gaude. Joseba Insausti, Ordiziako txapela irabazi duen artzaina Esnaurreta izeneko parajean dauka txabola (Zalbibiko partean) eta, eraikin horretatik oso-oso gertu, duela 4.000-3.700 urte bitarteko (Brontze Aroa) bi bizitoki aurkitu zituzten, bata harkaitzaren kontra egindakoa, bestea egurrez egina, baina naturak eskainitako babes berezirik ez dun tokian eraikia. Aztarnen artean, zeramika apaindu batzuk, suharrizko tresnak eta ikatzak -hur azalak, besteak beste- aurkitu ziren. Handik oso gertu, 300 metrora, garai bereko, Brontze Aroko, hilobi-mota berezi bat industeko aukera izan zuten: Ondarreko zista.\nOrdiziako gaztagile txapeldunaren txabolatik oso gertu ere, VIII. mendeko aztarnak aurkitu zituzten duela hogei bat urte. Tontor batean egin zuten indusketa arkeologoek. Zehatzago esanda, tumulu-txabola batean egin zuten lana. Suharri zati dezente topatu zituzten, baina zientzialariek uste dute Euskal Herrian eta inguruetan ordurako aski bukatua zeudela suharriaren industria eta erabilera, metala nahiko arrunta zelako. Topatutako hezurrei dagokienez, %87 txahal edo txekorrenak dira, ardi edo ahuntzenak %11, eta zerrienak %2.\nLa comedia 'Ella es tu padre' llega a Telecinco Orion eta Donostian izango da 'Itsasontzi Baten'


Pazkoa arrautza daukazue jada? - Eskubeltz Eskaut Taldea\nPazkoa arrautza daukazue jada?\nby eskubeltz · Published 12 April, 2020 · Updated 19 April, 2020\nJesus berpiztu da! Jesus gurutzean hil eta hiru egunetara, apostoluak hilobira hurbildu ziren bera gurtzera, baina heldu zirenean ez zuten bertan aurkitu, berpiztu egin zelako. Momentu hori gogorarazteko asmoz Pazkoa aldia ospatzen da. Pazkoa aldia Jesusen berpizkundearen osteko 50 egunek osatzen dute, Mendekoste egunera arte. Egun hauetan zehar Jesus berpiztu egin zela gogorarazten da, eta alaitasunez eta gogo handiz bizi behar dugun momentua da.\nAurten egoera zail bat bizitzen ari gara, baina eskauton lege batek esaten duen bezala, “eskautok oztopoak alaitasunez gainditzen ditugu”. Eta hori da Jesusen berpizkundearen arrazoi nagusia, poztasuna eta itxaropena gure bihotzetan sortzea. Jesusen heriotzak ez du amaiera esan nahi, Jesus gure alboan jarraitzen du, betiko moduan, eta ez dugu hori ahaztu behar. Gogoratu, Jesus gauza, pertsona eta ekintza txikietan topa dezakegula, begiak eta bihotza zabal-zabalik izan behar ditugu bakarrik.\nJesusen berpizkundea ospatzeko hurrengo ekintza proposatzen dizuegu:\nPazkoa arrautzak margoztu beharko dituzue, nahi duzuen moduan (irudiak adibideak dira bakarrik) etxean dituzuen materialekin. Ondoren, zuen arrautzen argazkiak bidali beharko dizkiguzue begiraleei gurrosolo.eskubeltz@eskaut.org helbidera. Modu honetan, parte hartzaile guztiekin zozketa bat egingo dugu. Saria Eskubeltzeko kamiseta bat izango da, nahi duzuen kolorean. Aste bateko epea daukazue zuen argazkia bidaltzeko, zozketa Apirilaren 19an izango da.\nEta zergatik pazkoa arrautzak? Ba orain dela urte asko, Kristauek garizuma aldian ezin zituzten arrautzak, esnekiak eta okela jan. Arrautzak jan ezin zituzten arren, oiloek arrautzak jartzen jarraitzen zuten, beraz, fresko mantentzeko, argizariarekin estaltzen zituzten eta berpizkunde igandean bere lagunei oparitzen zizkieten. Urteak pasa ahala, garizuman arrautzak eta esnekiak jatea ahalbidetu zen, baina arrautzak oparitzearen ohitura mantendu zen eta txokolatezko arrautzak oparitzen hasi ziren.\nNext story ¡Cocina con Lur!\nAzkarrak / Nabarmena / Kaskondoak / Koskorrak / Oinarinak / Proiektua / Proyecto / Trebeak